**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Φεβρουαρίου 2023, ημέρα Τετάρτη και ώρα 13.00΄, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας» (3η συνεδρίαση).

Στη συνεδρίαση παρέστησαν ο Υφυπουργός Πολιτισμού και Αθλητισμού, κύριος Ελευθέριος Αυγενάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Γιαννάκης Στέργιος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, ξεκινά η τρίτη συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού με τίτλο «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας».

Πριν εισέλθουμε στη συζήτηση επί των άρθρων, προχωρούμε στην ψήφιση επί της αρχής.

Ο Εισηγητής της Πλειοψηφίας, ο κ. Ιωάννης Πασχαλίδης, ψηφίζει υπέρ.

Ο Εισηγητής της Μειοψηφίας, ο κ. Κωνσταντίνος Μάρκου, όπως έχει δηλώσει, δεν μετέχει της ψηφοφορίας.

Ο Ειδικός Αγορητής του Κινήματος Αλλαγής, ο κ. Δημήτριος Κωνσταντόπουλος, επιφυλάσσεται για την Ολομέλεια.

Ο Ειδικός Αγορητής του Κ.Κ.Ε., ο κ. Εμμανουήλ Συντυχάκης, επίσης επιφυλάσσεται για την Ολομέλεια.

Ο Ειδικός Αγορητής της Ελληνικής Λύσης, ο κ. Κωνσταντίνος Μπούμπας, επίσης επιφυλάσσεται για την Ολομέλεια.

Η Ειδική Αγορήτρια του ΜέΡΑ25, η κυρία Σακοράφα, επίσης επιφυλάσσεται για την Ολομέλεια.

Συνεπώς, το σχέδιο νόμου του Υπουργείου Πολιτισμού και Αθλητισμού «Διατάξεις για τη θωράκιση του θεσμικού πλαισίου του αθλητισμού και τον εξορθολογισμό της αθλητικής νομοθεσίας», γίνεται δεκτό επί της αρχής, κατά πλειοψηφία.

Προχωράμε στη συζήτηση επί των άρθρων και τον λόγο θα λάβει ο Εισηγητής της Πλειοψηφίας, ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Ευχαριστώ, κύριε Πρόεδρε.

Κύριε Υπουργέ, στο πλαίσιο της αθλητικής μεταρρύθμισης έρχεται το παρόν νομοσχέδιο, με στόχο να αντιμετωπίσει διάφορες αντινομίες και διοικητικές στρεβλώσεις που αφορούν την αθλητική νομοθεσία και κατατείνει στην απλοποίηση σχετικών διαδικασιών και στη βέλτιστη εξυπηρέτηση των αθλητών.

Οι διατάξεις του παρόντος νομοσχεδίου στοχεύουν μεταξύ άλλων στη θωράκιση του θεσμικού πλαισίου του αθλητισμού, στη θεσμική ενίσχυση του Μητρώου Αθλητικών Φορέων της Γενικής Γραμματείας Αθλητισμού, στη θεσμοθέτηση συστήματος αξιολόγησης αθλητικών ομοσπονδιών και στην αναγνώριση των αγωνιστικών διακρίσεων αθλητών, ειδικά για το έτος 2022.

Αναλυτικότερα, το τρίτο άρθρο αναφέρεται στο Τρίαθλο, που αν και ολυμπιακό άθλημα, ήδη από τους Ολυμπιακούς του Σίδνεϋ, το 2000, παρατηρείται περιορισμένος αριθμός μελών αθλητών και λοιπών διοικητικών και τεχνικών στελεχών. Για τη δυναμικότερη, επομένως ανάπτυξη και καλλιέργεια του εν λόγω αθλήματος, στην Ελλάδα και την αξιοποίηση των πρωταγωνιστών του, στη διοίκηση των σωματείων, που καλλιεργούν αυτό το άθλημα και της αντίστοιχης ομοσπονδίας, προτείνεται να ενταχθεί το άθλημα του Τριάθλου στην κατηγορία των εξαιρέσεων της παραγράφου 6 του άρθρου 3 του ν. 2725/1999, σύμφωνα με την οποία δύνανται οι αθλητές να εγγράφονται, ως μέλη, σε σωματεία και να συμμετέχουν στα όργανα του αθλητικού σωματείου, της ένωσης ή της ομοσπονδίας, εφόσον έχουν συμπληρώσει το 35ο έτος της ηλικίας τους, με στόχο τη δυναμικότερη ανάπτυξη και καλλιέργεια του αθλήματος του τριάθλου.

Με το άρθρο 4, καταργείται το κώλυμα της συστέγασης αθλητικού σωματείου με εμπορική επιχείρηση, δοθέντος ότι η απαγόρευση αυτή δημιουργούσε προβλήματα στην εφαρμογή της, διότι είναι συχνό το φαινόμενο στις αθλητικές εγκαταστάσεις, όπου λειτουργούν και στεγάζονται τα αθλητικά σωματεία, αυτά να συνυπάρχουν με εμπορικές, ανεξάρτητες αυτών, επιχειρήσεις, ιδίως κυλικεία, αναψυκτήρια κ.λπ.. Άλλωστε, ο σκοπός του νομοθέτη επιτυγχάνεται, με την υφιστάμενη απαγόρευση υποκρυπτόμενης εμπορικής δραστηριότητας από τη λειτουργία του σωματείου, η οποία και διατηρείται.

Επιπλέον, με το πέμπτο άρθρο του υπό συζήτηση νομοσχεδίου, επιλύεται το πρόβλημα αδυναμίας στελέχωσης των επιτροπών δεοντολογίας, λόγω της μη συμμετοχής των δικαστικών λειτουργών στις επιτροπές αυτές, παράλληλα με την άσκηση του αμιγούς δικαιοδοτικού τους έργου, στα δικαστήρια όπου υπηρετούν. Έτσι, προτείνεται η στελέχωση των εν λόγω επιτροπών από πρόσωπα, που δεν είναι εν ενεργεία δικαστικοί λειτουργοί και απολαύουν της εμπιστοσύνης και εκτίμησης της αθλητικής κοινότητας, με σκοπό τη διασφάλιση της ορθής λειτουργίας των αθλητικών φορέων. Εξαίρεση, βέβαια, αποτελεί η Ελληνική Ποδοσφαιρική Ομοσπονδία, όπου η Επιτροπή Δεοντολογίας, η οποία αποτελείται από ερευνητικό και δικαστικό τμήμα, συγκροτείται υποχρεωτικά από τακτικούς δικαστές, με τριετή θητεία, η οποία δεν ανανεώνεται. Επισημαίνεται ότι η υποχρεωτική κατάρτιση ή επικαιροποίηση των κανονισμών δεοντολογίας και η άμεση λειτουργία των επιτροπών δεοντολογίας των αθλητικών φορέων εντάσσεται στο «Εθνικό Σχέδιο Δράσης για την Προστασία των Παιδιών από τη Σεξουαλική Κακοποίηση και Εκμετάλλευση».

Με το έκτο άρθρο, αντιμετωπίζεται η ανάγκη του προσδιορισμού της κρατικής χρηματοδότησης των αθλητικών ομοσπονδιών με την αποσαφήνιση ότι κρατική χρηματοδότηση προς τις αθλητικές ομοσπονδίες νοούνται τόσο η τακτική ετήσια επιχορήγησή τους όσο και ενίσχυσή τους από το μόνιμο μηχανισμό χρηματοδότησης, μέσω της φορολογίας των κερδών των παικτών των τυχερών παιγνίων.

Με τις προτεινόμενες ρυθμίσεις των άρθρων 7 και 8, εντάσσονται στο επίπεδο των Προπονητών του αθλήματος Α΄ επιπέδου και οι προπονητές αθλητών, που έχουν συμμετάσχει σε θερινούς ή χειμερινούς Ολυμπιακούς Αγώνες ή έχουν κατακτήσει 1η έως 6η νίκη σε Παγκόσμιο Πρωτάθλημα ή 1η έως 4η νίκη σε Πανευρωπαϊκό Πρωτάθλημα ανδρών ή γυναικών και οι οποίοι, κατά το χρόνο της διάκρισης, ήταν προπονητές χαμηλότερου επιπέδου. Η διάταξη στηρίζεται στο γεγονός ότι οι άνθρωποι αυτοί ήταν προφανέστατα υψηλού επιπέδου προπονητές, οι οποίοι οδήγησαν τους αθλητές τους στις ανωτέρω εξαιρετικές διακρίσεις. Επομένως, δικαιούνται και οι ίδιοι τη δυνατότητα απευθείας απόκτησης άδειας προπονητή Α΄ επιπέδου.

Επιπλέον, λαμβάνοντας υπόψη μας την αρχή της νησιωτικότητας, θεσπίζονται διαφοροποιήσεις, ως προς την απασχόληση προπονητών από αθλητικά σωματεία, που έχουν την έδρα τους στις αναφερόμενες νησιωτικές περιοχές, λόγω των ιδιαιτεροτήτων των περιοχών αυτών: Μέγεθος, πληθυσμός, γεωγραφική θέση, βαθμός απομόνωσης, διοικητική εξάρτηση κ.λπ., σε σχέση με την ηπειρωτική χώρα, οι οποίες αποτελούν καθοριστικό και ανυπέρβλητο εμπόδιο στην αναπτυξιακή τους εξέλιξη. Με τη σχετική τροποποίηση, διευκολύνονται τα ερασιτεχνικά σωματεία νησιωτικών περιοχών, λόγου χάρη, με την απασχόληση προπονητών επιπέδου Γ΄, ανεξαρτήτως του πρωταθλήματος ή της αγωνιστικής κατηγορίας στην οποία μετέχουν.

Στο άρθρο 9 περιέχονται διατάξεις, σχετικά με την εναρμόνιση της διαδικασίας ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών.

Με τη διάταξη του 10ου άρθρου, το νομοσχέδιο αντιμετωπίζει το φαινόμενο πρόσκαιρων και περιστασιακών εισαγωγών αλλοδαπών αθλητών, καθώς απαιτείται επιπλέον να μην είναι εγγεγραμμένοι, ταυτόχρονα, σε αθλητικό σωματείο άλλου κράτους, μέλους της Ευρωπαϊκής Ένωσης ή τρίτης χώρας, προκειμένου οι εν λόγω αλλοδαποί αθλητές να αποκτήσουν την αθλητική ιδιότητα στη χώρα μας.

Περαιτέρω, προβλέπεται η δυνατότητα έκδοσης της ψηφιακής κάρτας υγείας αθλητή, η οποία αποσκοπεί στη μείωση της γραφειοκρατίας και ως διαδικασία, εντάσσεται στο πλαίσιο εκσυγχρονισμού της διοίκησης και μετάβασης στην ψηφιακή εποχή. Αξιοσημείωτη και η ενδέκατη διάταξη του νομοσχεδίου, αναφορικά με την εξομοίωση της μισθολογικής κατάταξης των κωφών Ολυμπιονικών, με εκείνην των παραπληγικών, λόγω ισονομίας και δίκαιης μεταχείρισης των διακριθέντων κωφών αθλητών. Έτσι, επέρχεται πλήρης εναρμόνιση και όσον αφορά τις οικονομικές προβλέψεις, τα ευεργετήματα και τις λύσεις, που προβλέπονται για τους αθλητές με αναπηρία.

Με την προτεινόμενη ρύθμιση του δέκατου τρίτου άρθρου, προβλέπεται η δυνατότητα καταβολής αποζημίωσης στα μέλη των κλιμακίων ελέγχου, που είναι υπάλληλοι της Γενικής Γραμματείας Αθλητισμού, για τη διαπίστωση παραβάσεων της αθλητικής νομοθεσίας με επιτόπιους ελέγχους, εκτός ωραρίου εργασίας, αποκλείει ωστόσο την επιπλέον αμοιβή, λόγω υπερωριακής εργασίας, νυκτερινής υπερωριακής εργασίας και εργασίας τις Κυριακές και τις λοιπές εξαιρέσιμες ημέρες.

Ακόμη, με στόχο τη διευκόλυνση της διοργάνωσης και αδειοδότησης δρομικών αθλητικών δραστηριοτήτων, οι οποίες δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας, στο 14ο άρθρο του νομοσχεδίου, προβλέπεται η απαλοιφή διαφόρων χρονοβόρων διοικητικών εμποδίων.

Δεδομένου ότι η κατάθεση της εγγυητικής επιστολής, εκ μέρους των ανωνύμων αθλητικών εταιρειών περιέχει εχέγγυα υγιούς ανταγωνισμού και εγγυάται κατ’ ελάχιστον την εκπλήρωση των υποχρεώσεων των αθλητικών εταιρειών, έναντι των εργαζομένων, προβλέφθηκε στο δέκατο 15ο άρθρο η μη συμμετοχή σε αθλητική διοργάνωση, σε περίπτωση που δεν έχει κατατεθεί η εγγυητική επιστολή.

Στο 16ο άρθρο, προβλέπονται κάποιες ρυθμίσεις για λόγους διευκόλυνσης της διοικητικής πρακτικής, σχετικά με τα πρόσωπα της διοίκησης ή εκπροσώπησης των ανωνύμων αθλητικών εταιρειών και των τμημάτων αμειβόμενων αθλητών, ενώ στο 17ο άρθρο, ορίζεται ότι η κύρωση της αυτοδιοίκησης έκπτωσης του προσώπου από τη θέση του ως άνω οργάνου διοίκησης, επέρχεται ανεξάρτητα από άλλες κυρώσεις, δηλαδή ξεκαθαρίζεται ότι όλες οι προβλεπόμενες κυρώσεις συντρέχουν παράλληλα.

Με την προτεινόμενη ρύθμιση του άρθρου 18, προβλέπεται η αυτοδίκαιη έκπτωση υπαίτιου διοικητικού συμβουλίου του υπόχρεου αθλητικού φορέα, εφόσον δεν καταχωρεί ή επικαιροποιεί τα στοιχεία, στο μητρώο φορέων του Υφυπουργείου Αθλητισμού, στις προβλεπόμενες προθεσμίες. Κρίθηκε, δηλαδή, σκόπιμο να υπάρξουν κυρώσεις, ώστε να μην αμελούνται οι συγκεκριμένες υποχρεώσεις.

Στο δέκατο ένατο άρθρο, διορθώνονται κάποιες παραλείψεις, που αφορούν το Ινστιτούτο Επιμόρφωσης Αθλητικών Στελεχών. Συγχρόνως δε, επισημαίνεται η οικονομική αυτοτέλεια του Ινστιτούτου, ως νομικού προσώπου ιδιωτικού δικαίου.

Με την προτεινόμενη ρύθμιση του άρθρου 20, η Εθνική Πλατφόρμα Αθλητικής Ακεραιότητας, στο πλαίσιο του ρόλου της, ως εθνικού συντονιστή των αρμόδιων φορέων, αναλαμβάνει το συντονισμό προγραμμάτων πιστοποίησης των αθλητικών συντελεστών και φορέων σε θέματα αθλητικής ακεραιότητας.

Ιδιαίτερη αναφορά θα ήθελα να κάνω στη ρύθμιση του άρθρου 21, βάσει της οποίας καθιερώνεται το σύστημα διαφανούς αξιολόγησης αθλητικών ομοσπονδιών, με την ονομασία «ΧΙΛΩΝ», με απώτερο στόχο, τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού, η οποία θα καθορίζεται, στη βάση αντικειμενικών δεδομένων, σύμφωνα με τις γενικές αρχές του Συμβουλίου της Ευρώπης, για την καλύτερη διακυβέρνηση του αθλητισμού. Στόχος της αξιολόγησης των αναγνωρισμένων Ολυμπιακών και μη αθλητικών ομοσπονδιών, καθώς και των αθλητικών ομοσπονδιών ατόμων με αναπηρία, επί τη βάσει κριτηρίων, που απαρτίζονται από επιμέρους δείκτες, είναι η βελτιστοποίηση των διαδικασιών και ο καθορισμός του ποσού της ετήσιας τακτικής επιχορήγησης τους από τη Γενική Γραμματεία Αθλητισμού.

Με τις διατάξεις των άρθρων 22 και 23, αποκαθίστανται αδικίες, στον τομέα της απονομής προνομίων σε διακριθέντες αθλητές, για το έτος 2022, λόγω της Πανδημίας, το 2020 και το 2021. Ειδικότερα, κρίθηκε σκόπιμο να προστεθεί και το έτος 2020 στα έτη, κατά τα οποία δεν κατέστη δυνατή η ολοκλήρωση της αγωνιστικής διαδικασίας, λόγω της Πανδημίας, για να καλυφθούν για λόγους ίσης αντιμετώπισης και οι περιπτώσεις αθλητών, που αγωνίζονται και διακρίνονται σε παγκόσμια πρωταθλήματα, τα οποία δεν διεξάγονται ανά έτος, αλλά ανά διετία.

Επιπλέον, προβλέφθηκε ειδική ρύθμιση, προκειμένου να μην σημειωθούν αδικίες εις βάρος των διακριθέντων αθλητών, οι οποίοι είτε αγωνίστηκαν και το έτος 2022, εν μέσω ειδικών συνθηκών αγωνιστικού ανταγωνισμού, λόγω των έκτακτων μέτρων κατά της Πανδημίας, είτε υπέστησαν τις συνέπειες του πολέμου στην Ουκρανία, με αποτέλεσμα να μειωθεί, ειδικά για το έτος 2022, ο αριθμός των εθνικών ομάδων, που συμμετείχαν σε διεθνείς διοργανώσεις.

Τέλος, δεδομένου ότι η άνοδος των τιμών του πετρελαίου επηρεάζει τη λειτουργία των κολυμβητηρίων, τα οποία χρησιμοποιούν πετρέλαιο κίνησης, με τη διάταξη του 24ου άρθρου, επιτρέπεται στις αθλητικές εγκαταστάσεις του δημοσίου, των οργανισμών τοπικής αυτοδιοίκησης και των νομικών προσώπων δημοσίου και ιδιωτικού δικαίου, που εποπτεύονται από τη Γενική Γραμματεία Αθλητισμού, να χρησιμοποιούν πετρέλαιο θέρμανσης, κατά τη χρονική περίοδο διάθεσής τους για τη θέρμανση του νερού χρήσης και του νερού των κολυμβητικών δεξαμενών τους, ώστε να αποτραπεί ο κίνδυνος περιορισμού, ή διακοπής της λειτουργίας των κολυμβητηρίων, λόγω αυξημένου λειτουργικού κόστους. Έτσι, με την επαναφορά της χρήσης του φθηνότερου πετρελαίου θέρμανσης στα κολυμβητήρια, ιδίως κατά το χρόνο που επιτρέπεται η διακίνησή του, επιτυγχάνεται η απρόσκοπτη λειτουργία των κολυμβητηρίων.

Με το υπό συζήτηση νομοσχέδιο, συνεχίζεται η προσπάθεια για διαφάνεια, δημοκρατία και αξιοκρατία του εγχώριου αθλητικού οικοδομήματος. Όλα δείχνουν, ότι η προσπάθεια ευοδώνεται. Ας συνεχίσουμε όλοι μαζί, ενωμένοι σε αυτόν τον δρόμο, γιατί ο ελληνικός αθλητισμός πρέπει να έχει και έχει μέλλον. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε τον κ. Πασχαλίδη. Το λόγο έχει ο Εισηγητής της Μειοψηφίας, κ. Μάρκου.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ, κύριε Πρόεδρε.

Μια γενική εκτίμηση, η οποία έχει προκύψει και από τη συζήτηση μέχρι τώρα, είναι ότι εδώ έχουμε ένα νομοσχέδιο, που δεν πρόκειται για κάποιο συνεκτικό αφήγημα για τον αθλητισμό, αλλά για μια συρραφή τροπολογιών, που εμπεριέχουν τακτοποιήσεις, χάρες σε ημετέρους και κλείσιμο εκκρεμοτήτων, σε ένα νομοθετικό κείμενο, χωρίς συνοχή, λίγο πριν το κλείσιμο της Βουλής και την προκήρυξη εκλογών. Όπως είπαμε και στις προηγούμενες συνεδριάσεις, επτά νομοσχέδια από τα οποία, το 40% είναι το καθένα να διορθώνει το προηγούμενο.

Το άρθρο 2 αναφέρεται συνοπτικά στα διαφορετικά αντικείμενα, που επιχειρεί να ρυθμίσει, επιχειρώντας μια ομογενοποίηση των διαφορετικών διατάξεων και κειμένων, προκειμένου να δώσει μια εικόνα συνεκτικότητας.

**Το άρθρο 3, για το οποίο συζητήσαμε και με τους φορείς αναφέρεται σε κατ΄ εξαίρεση εγγραφή των αθλητών του Τριάθλου σε αθλητικό σωματείο. Κατ’ αρχάς, θέλω να διευκρινίσω, διότι ο κύριος Χρήστος Γείτονας δεν ήταν πλήρης στην ενημέρωση ότι η Ομοσπονδία Τριάθλου είναι μια ομοσπονδία, που δεν είχε φέρει απολογισμούς, μέχρι το 2021 και γι’ αυτό είχε από την Κυβέρνηση ΣΥΡΙΖΑ απωλέσει την άδειά της για ένταξη στο πένταθλο. Και τώρα επανέρχεται, ως ανεξάρτητη Ομοσπονδία, υπό τις ευλογίες και την υποστήριξη του Υπουργού.**

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού): Δεν είναι αυτή που συζητάμε σήμερα. Σωστό είναι, αλλά αφορά άλλη Ομοσπονδία, η οποία απώλεσε το δικαίωμά της. Σωστά την σταμάτησε, η οποία είχε ξεκινήσει, δεν είχε κάνει τα τυπικά και σωστά της αφαίρεσαν την αναγνώριση.**

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας): Απλώς, τώρα φτιάχνεται καινούργια Ομοσπονδία.**

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού): Ναι, διότι η παλιά διέλυσε, δεν υπήρχε τίποτα.**

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας): Τέλος πάντων, αυτά τα κριτήρια, νέα και παλιά, κρίνονται, γιατί είναι σαφές ότι ούτε και ο κ. Γείτονας μας απάντησε εδώ, όσον αφορά στο θέμα, γιατί να συμμετέχει, ως αθλητής, ο ίδιος, στη διοίκηση της Ομοσπονδίας, που θα διοικεί τον αθλούμενο, δηλαδή, τον Γείτονα ! Αυτό είναι σαφής ρουσφετολογική ρύθμιση. Αν δεν απατώμαι, την είχατε κάνει και για άλλη μια Ομοσπονδία στο παρελθόν, νομίζω της Γυμναστικής. Το πολύ – πολύ, να νομοθετήσετε και να βάλουν και τα αρχικά «Χ.Γ.» του ενδιαφερόμενου, ούτως ώστε, κύριε Υπουργέ, να μην ταλαιπωρούμεθα, ποιος είναι στη φωτογραφία; Το σωστό θα είναι και δεν έχει να κάνει με ρατσισμό, όταν είπαμε ένα όριο. Θέλει ο κύριος τάδε, να εμπλακεί στα διοικητικά; Μάλιστα. Θα είναι αθλητής της Ομοσπονδίας, όμως. Και βεβαίως, είμαστε εναντίον αυτής της ρύθμισης.**

**Στο άρθρο 4. Κατάργηση κωλύματος συστέγασης με εμπορική επιχείρηση. Τα σωματεία, ως γνωστόν, σύμφωνα με τον Αστικό Κώδικα, είναι μη κερδοσκοπικές ενώσεις και εξυπηρετούν κοινωφελείς σκοπούς. Η συστέγαση τους με εμπορικές επιχειρήσεις ποιο σκοπό εξυπηρετεί, αν όχι την εν κρυπτώ μετατροπή κάποιων αθλητικών σωματείων σε αθλητικές επιχειρήσεις; Το ακούσαμε από κάποιον φορέα. Θα πουλάνε φόρμες και αθλητικά είδη; Όχι, ήταν για τα γυμναστήρια; Ανακαλώ.**

**Στο άρθρο 5, υπάρχει η συγκρότηση επιτροπών δεοντολογίας. Θα μπορούσε κανείς να κατανοήσει την ανάγκη για στελέχωση, το ρώτησα και στις Ομοσπονδίες, που παρευρέθηκαν, από μη εν ενεργεία δικαστικούς, αλλά να προκύπτει, όχι με επιλογή από τα Δ.Σ. των Ομοσπονδιών, να προκύπτει είτε με κλήρωση, το κυριότερο, υπό την αιγίδα της Γενικής Γραμματείας. Έτσι, θα είναι πάρα πολύ δίκαιο και ηθικό.**

**Στο άρθρο 6, είναι ο προσδιορισμός κρατικής χρηματοδότησης. Είναι τυπική εναρμόνιση με το νόμο 4765. Ως προς το εργασιακό καθεστώς των εργαζομένων, όμως, δημιουργούνται εργαζόμενοι δύο κατηγοριών, καθώς άλλο καθεστώς θα ισχύει γι’ αυτούς που εργάζονται σε Ομοσπονδίες με έσοδα, που υπερβαίνουν το 50% και άλλο με αυτές που δεν υπερβαίνουν το 50 %. Το είπα και στην ερώτηση, αλλά δυστυχώς, δεν πήρα απάντηση από τους δύο, που προφανώς δεν είναι και το επαναλαμβάνω εδώ. Η Κολυμβητική Ομοσπονδία ήδη όταν προαλείφτηκε αυτή η ρύθμιση αύξησε τα έσοδα από τους αθλούμενους και από τους συμμετέχοντες στους αγώνες. Με αυτόν τον τρόπο, εγώ λέω ότι θα υπάρξουν Ομοσπονδίες, οι οποίες θα καλούν τους αθλούμενους και τους συμμετέχοντες σε αγώνες να πληρώνουν αδρά, ούτως ώστε μετά οι υπεύθυνοι των Ομοσπονδιών να κάνουν προσλήψεις υπαλλήλων. Αν αυτό αν δεν είναι υπόθαλψη φαυλότητας, τι είναι;**

**Στο άρθρο 7 υπάρχει η ελάχιστη διάρκεια υποχρέωσης απασχόλησης προπονητή από αθλητικούς φορείς. Πρόκειται για αίτημα αθλητικών σωματείων μικρών νησιών, κυρίως άγονης γραμμής. Εγώ προσθέτω και απομονωμένων ορεινών περιοχών, που συντηρούν αγωνιστικά τμήματα και απαιτούν επαγγελματία προπονητή. Τα σωματεία αυτά κινδυνεύουν να μην λάβουν αθλητική αναγνώριση, λόγω μη απασχόλησης προπονητή με συμβόλαιο, που θα έχει ως αποτέλεσμα την απώλεια αγωνιστικής συμμετοχής. Το αίτημα είναι κατανοητό, αλλά η λύση, μειώνοντας τον κατώτατο μισθό και του χρόνου, ελάχιστες ημέρες, δεν είναι η ενδεδειγμένη. Το είπα και στην ακρόαση των φορέων, θα μπορούσε να επιχορηγήσει με μεγαλύτερα ποσά τα σωματεία της νησιωτικής χώρας, να καλύψει το μεταφορικό ισοδύναμο και να επιδοτήσει αθλητικές συναντήσεις, αναλαμβάνοντας το κόστος η πολιτεία.**

**Στα άρθρα 7 και 8, δεν ξέρω, αν κάνω λάθος, γιατί είναι λίγο δύσκολη η αποκρυπτογράφηση των δήμων, που υπάγονται, αλλά έχω μια αίσθηση ότι η Ικαρία - και απευθύνομαι στους συνεργάτες σας - είναι έξω από τη ρύθμιση και εκεί είναι τουλάχιστον 4 σωματεία, σε ένα μεγάλο νησί. Και βεβαίως, είναι έξω μάλλον και το σύμπλεγμα των Φούρνων, το οποίο έχει 2.000 κατοίκους και δύο ενεργά σωματεία. Μπορεί να κάνω λάθος, απλώς να το διερευνήσουμε.**

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού): Είναι μέσα.**

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας): Είναι μέσα; Το δέχομαι. Όσον αφορά τους προπονητές, είναι γνωστό ότι οι προπονητές των διαφόρων αθλημάτων έχουν διαφορετικές ικανότητες, παιδεία, προϋποθέσεις και θα μπορούσε να μπει μια τροποποίηση του ν. 2725, να μπει μια διάταξη για δυνατότητα έκδοσης έγκρισης τροποποίησης των κανονισμών των προπονητών, δηλαδή, σε κάθε άθλημα, διότι οι προπονητές έχουν κανονισμούς. Να μπει μια ρύθμιση, που να αποδέχεται αυτούς τους κανονισμούς των προπονητών, γιατί είναι διαφορετικά αθλήματα με άλλες απαιτήσεις.**

**Στο άρθρο 8, όσον αφορά για τους διακριθέντες αθλητές στο άλφα επίπεδο και τους προπονητές σωματείων των νησιών, που είπαμε, είναι λύση ανάγκης. Και η παθογένεια, που δημιουργήθηκε από τις προηγούμενες παρεμβάσεις, αν και είναι οριακή και δεν αντιμετωπίζει άλλα θέματα, που έχουν τεθεί από το Σύνδεσμο Προπονητών, αλλά παρόλα αυτά, θα μπορούσε να γίνει αποδεκτή, σαν λύση ανάγκης.**

**Στο άρθρο 9 υπάρχει η γνωστοποίηση ίδρυσης και λειτουργίας ιδιωτικών γυμναστηρίων και ιδιωτικών αθλητικών σχολών. Αλλάζει εντελώς η διαδικασία και απαιτείται απλή γνωστοποίηση, χωρίς προηγούμενους ελέγχους, σύμφωνα με το νόμο του 2016. Και αυτή η επιλογή είναι δεικτική αυτού, που λέμε επί τέσσερα χρόνια, ότι αυτή η Κυβέρνηση αντιμετωπίζει τον αθλητισμό, ως μια σχέση επιχειρηματική, εμπορική, χωρίς να καταλαβαίνει την ιδιαιτερότητα που έχει ο ίδιος ο αθλητισμός. Η απελευθέρωση ευνοεί επιχειρηματίες, που ενδιαφέρονται να μετατρέψουν χώρους σε γυμναστήρια και σχολές αθλητισμού.**

**Στο άρθρο 10, υπάρχει η συμμετοχή αλλοδαπών αθλητών σε ερασιτεχνικά πρωταθλήματα και αγώνες και ψηφιακή κάρτα υγείας. Είναι προς τη σωστή κατεύθυνση. Εγώ ως γιατρός και με δεκαετή εμπειρία σε διεθνές επίπεδο, στη Διεθνή Ομοσπονδία Γυμναστικής, θα μπορούσα να πω ότι θα μπορούσαν να προστεθούν και γιατροί, ειδικότητας παθολογίας, πνευμονολογίας και γενικής ιατρικής, γιατί αυτοί έχουν ασκηθεί στην καρδιολογία. Και ξέρετε στην επαρχία τα σωματεία θα ψάχνουν, απεγνωσμένα, για καρδιολόγο και αυτό θα τους διευκολύνει.**

**Στο άρθρο 11 έχουμε τις προϋποθέσεις αναγνώρισης διάκρισης στους Πανελλήνιους αγώνες και την κατάταξη Ολυμπιονικών Κωφών στο καταληκτικό κλιμάκιο της κατηγορίας τους. Κατά τη διάρκεια της Πανδημίας, όντως, δεν πραγματοποιήθηκαν διοργανώσεις και προέβλεψαν ευεργετικές διατάξεις, με μειωμένες προϋποθέσεις. Όμως, το 2021 και το 2022 τα πρωταθλήματα διεξήχθησαν κανονικά και δεν νοείται να εισάγονται εκ νέου ευεργετικές τροπολογίες, χωρίς τεκμηρίωση. Η δεύτερη διάταξη, για ένταξη των Ολυμπιονικών Κωφών στις ευεργετικές διατάξεις, για διορισμό στο δημόσιο είναι σωστή και συμφωνούμε.**

**Στο άρθρο 12 υπάρχουν προγράμματα και εκδηλώσεις άθλησης για όλους. Αφού εγκαταλείψατε, για δύο χρόνια, τα προγράμματα και τις εκδηλώσεις άθλησης για όλους, τα επαναφέρετε δυνητικά, την τελευταία στιγμή, αποσπασματικά και εδώ, με έντονο το άρωμα της ιδιωτικοποίησης, καθώς δίνετε τη δυνατότητα ίδρυσης νομικών προσώπων ιδιωτικού δικαίου μαζικής άθλησης και τη δημιουργία Ομοσπονδίας, με τη συμμετοχή τουλάχιστον δέκα σωματείων. Δίνετε, λοιπόν, τη δυνατότητα στον καθένα να ιδρύει σωματείο μαζικής άθλησης, να συμμετέχει σε προγράμματα, να εισπράττει συνδρομές και να έχει δυνατότητα και είσπραξης δημοσίου χρήματος. Καταργείτε, ουσιαστικά, έναν πετυχημένο ιστορικά θεσμό, όπως τα προγράμματα μαζικού αθλητισμού, που λειτουργούν, εδώ και 40 χρόνια.**

Άρθρο 13, «Καθορισμός αποζημίωσης των μελών που μετέχουν σε κλιμάκια ελέγχου αθλητικών φορέων». Τη στιγμή που εισάγεται αυτή η πρόβλεψη, λίγο πριν τις εκλογές, κάποιους φωτογραφίζει και αυτό και προκαλεί ερωτηματικά, ως προς τη σκοπιμότητα και τη χρησιμότητά της.

Άρθρο 14, «Διοργάνωση δρομικών αθλητικών δραστηριοτήτων από Σωματεία χωρίς ειδική αναγνώριση». Αφαιρείτε από το ΣΕΓΑΣ - τα ακούσατε και από τους εκπροσώπους τους - αλλά δεν αποκλείεται και από άλλες Ομοσπονδίες να αφαιρέσετε την αρμοδιότητα της αδειοδότησης διοργάνωσης δρομικών δραστηριοτήτων. Ορίζετε ότι οι δρομικές δραστηριότητες μπορούν να οργανώνονται και από μη αναγνωρισμένα Αθλητικά Σωματεία και Οργανισμούς Τοπικής Αυτοδιοίκησης, Νομικά Πρόσωπα Ιδιωτικού ή Δημοσίου Δικαίου, Ενώσεις Προσώπων με Μη Κερδοσκοπικό ή όχι χαρακτήρα και επιπλέον διαφωνούν οι Ομοσπονδίες πλην της Ομοσπονδίας Λαϊκού Αθλητισμού και Υπεραποστάσεων της οποίας πάγιο αίτημα αποτελεί η προτεινόμενη ρύθμιση.

Συνεπώς, με το ΣΕΓΑΣ πρέπει να έχετε μια καλύτερη επικοινωνία, κύριε Υπουργέ, παρόλες τις χημείες, που είδαμε. Μας δόθηκε η ευκαιρία στην προηγούμενη συνεδρίαση να το διαπιστώσουμε. Φανταστείτε να μην ήταν άριστη.

Συγκεντρωτικά, στα άρθρα 15 και 16, η κατάθεση εγγυητικής επιστολής, εκ μέρους των ανωνύμων αθλητικών εταιρειών, τίθεται για την εξασφάλιση του υγιούς ανταγωνισμού και εγγυάται την κατ’ ελάχιστον εκπλήρωση υποχρεώσεων των εταιρειών, απέναντι σε εργαζόμενους αθλητές και προπονητές. Μας είπατε το πρωί στην επίκαιρη, ότι θα χρησιμοποιήσετε αυτά τα χρήματα, για να δώσετε σε αθλητές και εργαζόμενους της SUPER LEAGUE 2. Στη SUPER LEAGUE 2 είναι 700 οι αθλητές και οι εργαζόμενοι. Να δούμε, αν θα φτάσουν τα χρήματα, γιατί πρωτάθλημα δεν βλέπω να γίνεται.

Άρθρο 18, «Συνέπειες μη εισαγωγής στοιχείων στο Μητρώο Φορέων της Γενικής Γραμματείας». Είπαμε για το Μητρώο και δεν θέλω να τονίσω κάτι παραπάνω. Δεν δικαιούστε να επαίρεστε, με τον τρόπο που επαίρεστε. Ξέρουμε και έχουμε παρακολουθήσει αυτά τα δύο χρόνια τι έχει γίνει με τα Μητρώα.

Άρθρο 19, «Ζητήματα Ινστιτούτου Επιμόρφωσης Αθλητικών Στελεχών». Σας τα είπαμε και όταν φτιάχνατε το νόμο. Το κάνατε μετά από πρόταση Καθηγητών του Τμήματος του Πανεπιστημίου Πελοποννήσου, με σκοπό να επιβληθεί, ως το μόνο αρμόδιο Ινστιτούτο για την επιμόρφωση των στελεχών του αθλητισμού. Ήταν μία φαβοριτική σας ενέργεια. Διαφωνήσαμε.

Η πρότασή μας αφορά τη συνεργασία όλων των σχετικών Α.Ε.Ι. υπό το   
Εθνικό Κέντρο Δημόσιας Διοίκησης και Αυτοδιοίκησης, καθώς και τη δημιουργία ενιαίου δικτύου δια βίου εκπαίδευσης, σε συνεργασία με τα ΣΕΦΑΑ της χώρας και όχι μόνο προνομιακά με ένα Τμήμα του Πανεπιστημίου, που έχει ανοικτές διαύλους μαζί σας.

Στο άρθρο 20, συζητήσαμε και νωρίτερα, με τον κ. Μαυρωτά και συμφωνούμε.

Στο άρθρο 21, στο σύστημα αξιολόγησης «ΧΙΛΩΝ» υπάγονται οι αναγνωρισμένες Αθλητικές Ολυμπιακές Ομοσπονδίες, μη Ολυμπιακές και Αθλητικές ΑμεΑ, ορίζονται τα κριτήρια και τα λοιπά, για να μην τα επαναλαμβάνω. Είναι έργο της Κυβέρνησης ΣΥΡΙΖΑ και ο τρόπος συγκρότησης από τη Νέα Δημοκρατία δεν είναι πλήρης. Απαιτούνται περισσότερα κριτήρια και περισσότερη εξειδίκευση δεικτών, κατά άθλημα, αυτό είναι το σημαντικότερο.

Άρθρο 22, «Αναγνώριση αγωνιστικών διακρίσεων για το έτος 2022». Με την προτεινόμενη τροποποίηση, κρίνεται σκόπιμο να προστεθεί και το έτος 2020 κατά την οποία δεν κατέστη δυνατή η ολοκλήρωση της αγωνιστικής διαδικασίας, λόγω της Πανδημίας.

Το άρθρο 23, όπως και το άρθρο 22, αφορούν τις επαγγελματικές ευεργετικές διατάξεις για αθλητές, που πέτυχαν διακρίσεις και αφορούν την είσοδό τους στα ΑΕΙ, προκειμένου να μην σημειωθούν αδικίες εις βάρος διακριθέντων αθλητών.

Στο άρθρο 24, συμφωνούμε, κύριε Υπουργέ, γιατί εμφανιστήκατε στην πρώτη συνεδρίαση αρκετά παραπονιάρης για το θέμα αυτό.

Τα άρθρα 25 και 26 δεν έχουν κάποια σημασία.

Μέχρι τώρα καλά τα πήγαμε, κύριε Υπουργέ. Χθες και η παρορμητικότητά σας και η αλαζονεία σας σας οδήγησαν σε μία δήλωση - μπορείτε να το δείτε στα πρακτικά - ότι για τους Παράκτιους Μεσογειακούς Αγώνες της Πάτρας, αν βρούμε μια θετική δήλωση της ΔΕΜΑ, δηλαδή, της Διεθνούς Επιτροπής, που τους οργανώνει, θα τρυπήσετε τη μύτη σας.

Σας έχω εδώ και θα τα δώσω, παρακαλώ, στους συνεργάτες σας. Απρίλιος του 2019, μετά από επίσκεψη στην Πάτρα, μετά το τέλος των συναντήσεων ο Πρόεδρος της ΔΕΜΑ Αμάρ Αντάντι τόνισε: «Είμαστε ικανοποιημένοι από την πρόοδο των εργασιών. Υπάρχει μια ολιγομελής ομάδα, που καταβάλλει μεγάλη προσπάθεια, για να πετύχει τις διορίες και είμαστε πεπεισμένοι ότι οι Μεσογειακοί Παράκτιοι Αγώνες της Πάτρας θα έχουν μεγάλη επιτυχία».

Είναι η δήλωση χάριν της οποίας, επειδή είστε Κρητικός και πιστεύω ότι τηρείτε τον λόγο σας, θα τρυπήσετε το αυτί σας, είχατε πει μάλιστα. Επειδή είστε Κρητικός, εγώ δεν θα ζητήσω να βάλετε και σκουλαρίκι. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης)**: Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε εξηγήσει τις επιφυλάξεις που έχουμε, τους αστερίσκους, που βάζουμε σε αυτό το έβδομο νομοσχέδιο, αν θυμάμαι καλά, που περνάει, για το χώρο του αθλητισμού.

Έχουμε επιφυλάξεις, διότι υπάρχουν σημεία, τα οποία χρήζουν επεξήγησης, ερμηνείας και ελλοχεύει κίνδυνος εμπορευματοποίησης πολλών παραγόντων και το ξέρετε πολύ καλά τώρα αυτό και μη λέτε ότι δεν υπάρχουν αυτοί οι κίνδυνοι.

Το άρθρο 4, για παράδειγμα τώρα, η κατάργηση του κωλύματος της συστέγασης σωματείων με εμπορική επιχείρηση. Εδώ η συστέγαση αθλητικού σωματείου με εμπορική επιχείρηση θα μπορούσαμε να πούμε ότι μπορεί να λέγεται για κάθε επιχείρηση, είναι ορισμός μιας υποκρύπτουσας συναφούς επιχειρηματικής δραστηριότητας και πρέπει να το ξέρει ο κόσμος αυτό. Με την τροποποίηση αυτή, διευκολύνετε τα μέγιστα όσους θέλουν απρόσκοπτα να ιδρύουν Σχολές, Ομίλους, Κέντρα Εκπαίδευσης, να φοροδιαφεύγουν, κάτω από το μανδύα ενός Αθλητικού Σωματείου. Αυτό γίνεται ήδη, αλλά με την παρούσα τροποποίηση, το διευκολύνετε και άλλο. Είναι μια σκανδαλώδης για εμάς διάταξη αυτό, που οδηγεί σε ένα πολύ λανθασμένο δρόμο. Πιο θεμιτό θα ήταν να αποφασίσετε ότι τα Σωματεία θα είναι ταυτόχρονα και επιχειρήσεις, γιατί επιχειρηματικό μανδύα βάζετε, θα το καταλαβαίναμε, ως πολιτική θέση και θα ήταν πιο ειλικρινές, παρά να έχουμε καμουφλάζ. Αυτό είναι ένα καμουφλάζ, είναι παραλλαγή, είναι φούμο, να το πω εγώ, μια εμπορική επιχείρηση, η οποία θα μπορεί να συστεγάζεται με ένα αθλητικό σωματείο και ο νοών νοείτω τι μπορεί να γίνει. Και έξοδα του σωματείου μπορεί να γίνουν και να έχουμε υπερτιμολογήσεις. Γιατί δεν γίνονται αυτά; Πού ζούμε εμείς; Σε άλλη χώρα ζούμε; Και φοροδιαφυγές να γίνονται και όλα μέλι – γάλα. Είναι το επίμαχο άρθρο 4, που θέλει εξήγηση, γιατί είναι επικίνδυνο γενικότερα για τον ερασιτεχνικό αθλητισμό, όπως και αν το κάνουμε.

Θα πάμε λίγο στο άρθρο 9. Σε κάποια άρθρα θα ήταν πολύ τυπική διαδικασία να αναφερθούμε. Είναι μια σημαντικότερη ένσταση, που αφορά την ένταξη των συγκεκριμένων δραστηριοτήτων, στη διαδικασία της απλής γνωστοποίησης. Δεν υφίσταται, δηλαδή, μια υποχρεωτική προηγούμενη λήψη διοικητικής άδειας, ως αναγκαία, για τη λειτουργία των συγκεκριμένων δραστηριοτήτων, που θεωρούμε εμείς στην Ελληνική Λύση ότι αυτό είναι επικίνδυνο. Θα έπρεπε να προβλέπονται κάποιες θεμελιώδεις υποχρεώσεις, όπως η ύπαρξη απινιδωτή, η πιστοποίηση γνώσης χειρισμού και εν γένει διαδικασίας ΚΑΡΠΑ από συγκεκριμένο αριθμό υπαλλήλων ή στελεχών. Τουλάχιστον, να υπάρχουν αυτές οι γνώσεις, για να διασφαλίζεται η ασφάλεια και η υγεία όσων είναι εγγεγραμμένοι στις ιδιωτικές αθλητικές σχολές και τα ιδιωτικά γυμναστήρια.

Δεν μπορούμε παρά να κατακρίνουμε αυτή τη νομοθετική επιλογή της Κυβέρνησης να νομοθετεί, μέσω εξουσιοδοτικών διατάξεων, αφού ειδικά εν προκειμένω, παρατηρούμε ότι οι παρεχόμενες στο άρθρο 3.17 νομοθετικές εξουσιοδοτήσεις είναι υπέρμετρες και παρέχουν υπερεξουσίες στους αρμόδιους Υπουργούς, για να καθορίζουν όλα τα ουσιώδη ζητήματα για την εφαρμογή των διατάξεων. Βλέπουμε, δηλαδή, μία υπέρμετρη άσκηση εξουσίας, μέσω Υπουργών, ενώ θα έπρεπε να ακολουθηθεί μια άλλη πιο ανοιχτή δημοκρατική διαδικασία λήψης αποφάσεων.

Στο άρθρο 10, για τη συμμετοχή αλλοδαπών αθλητών σε ερασιτεχνικά πρωταθλήματα και αγώνες, με την ψηφιακή κάρτα υγείας αθλητή, η παρατήρηση και η απορία, που δημιουργείται, είναι ποιος και πώς θα ελέγχει το εάν οι αλλοδαποί αθλητές είναι εγγεγραμμένοι σε άλλα αθλητικά σωματεία άλλης χώρας, διότι δεν αρκούμαστε σε τυχόν υπεύθυνες δηλώσεις τους. Αυτή η ρύθμιση, κατ’ εμάς, θα μείνει ανεφάρμοστη στην πράξη. Περαιτέρω, αν και δεν τροποποιείται η συγκεκριμένη διάταξη, βλέπουμε ότι προβλέπεται πως τα ελληνικά ερασιτεχνικά διασυλλογικά πρωταθλήματα τοπικού περιφερειακού ή πανελλαδικού επιπέδου και στους ελληνικούς ερασιτεχνικούς αγώνες κυπέλλου ατομικών ή ομαδικών αθλημάτων, επιτρέπεται να συμμετέχουν και πολίτες τρίτης χώρας, ανιθαγενείς που διαμένουν στη χώρα, ακόμη και ως αιτούντες διεθνή προστασία.

Σε ό,τι αφορά την ψηφιακή κάρτα υγείας, εδώ δεν υπάρχει κάποια ένσταση, ως προς την ψηφιοποίηση της διαδικασίας, κύριε Υπουργέ, αλλά στην ουσία, διότι πολλές φορές αυτές οι ιατρικές εξετάσεις γίνονται επιεικώς επιδερμικά και επιφανειακά και ειδικά τώρα θα πρέπει να διασφαλίζουμε κάποια θέματα λίγο περισσότερο, γιατί βλέπουμε τι γίνεται με αιφνίδιους θανάτους, ειδικά σε ερασιτεχνικό επίπεδο, είχαμε και στη Β. Ελλάδα αρκετούς. Θα έπρεπε, τουλάχιστον οι συγκεκριμένες εξετάσεις να φέρουν δημόσια υπογραφή, να γίνονται στα δημόσια νοσοκομεία, να υπάρχει ένας υπέρηχος καρδιάς και όχι ένα απλό καρδιογράφημα και εάν διατηρηθεί η δυνατότητα διενέργειας από ιδιώτες να έχουν κάποιες αυστηρές κυρώσεις για τυχόν παραλείψεις, ώστε να μπορούμε να διασφαλίσουμε κάποια πράγματα σε ό,τι αφορά την ασφάλεια και την υγεία των αθλητών.

Στο άρθρο 11, έχουμε μία ένσταση σε ό,τι αφορά την παράγραφο 1, για το τι φταίει ένας διακριθείς αθλητής σε πανελλήνιους αγώνες να απωλέσει τα προνόμια του, εάν ένα αντίπαλο σωματείο δεν έχει εκπληρώσει κάποιες τυπικές υποχρεώσεις. Είναι μια αθλητική αναγνώριση και εγγραφή στο ηλεκτρονικό μητρώο που βάζετε, με ποια λογική, όμως, ουσιαστικά τιμωρείται ένας διακριθείς αθλητής ; Για εμάς θα πρέπει να αποσυρθεί αυτή η συγκεκριμένη διάταξη, για να μπορέσουμε να προστατέψουμε κάποιους αθλητές, οι οποίοι δε φταίνε να πληρώσουν τις αμαρτίες ενός σωματείου, ενώ οι ίδιοι θα έχουν προσφέρει τα μάλα σε διακρίσεις.

Προγράμματα και εκδηλώσεις άθλησης για όλους, στο άρθρο 12. Όταν ο νομοθέτης κάνει αναφορά σε όλους, εννοεί «Έλληνες πολίτες»; Εδώ μπαίνει το ερωτηματικό, εάν μπορούν όλοι οι Έλληνες πολίτες και αυτοί, που εισήλθαν, νόμιμα στη χώρα; Εδώ μπαίνουν κάποια σημεία, που εκφράζουμε ενστάσεις, γιατί σε ό,τι αφορά τη μισθοδοσία του προσωπικού καλύπτεται αποκλειστικά από το αντίτιμο, που καταβάλλουν οι εξυπηρετούμενοι κάτοικοι και δημότες, με τη μορφή διδάκτρων ή από είσπραξη δωρεών και χορηγιών, ενώ είναι δυνατή και η επιχορήγηση του φορέα για την υλοποίηση προγραμμάτων από τη Γενική Γραμματεία Αθλητισμού. Ποιος θα αναλαμβάνει την πρόσληψη προσωπικού, με τι κριτήρια, ποια η αμοιβή των πτυχιούχων Φυσικής Αγωγής; Εν μέρει, πρόκειται για διάταξη με θετικό, βέβαια, περιεχόμενο, αφού θα απασχοληθούν πτυχιούχοι Φυσικής Αγωγής στον τομέα τους, αλλά υπάρχουν αρκετά αδιευκρίνιστα ζητήματα - για εμάς υπάρχουν κάποιες φωτογραφικές τοποθετήσεις – και δεν θα πρέπει να δαπανώνται τα χρήματα σε αυθαίρετες ενέργειες. Επιχορηγείται φορέας, που υλοποιεί προγράμματα από τη Γενική Γραμματεία Αθλητισμού. Ποιος μπορεί, όμως, να είναι φορέας, που θα λαμβάνει δημόσια επιχορήγηση; Είναι το ερώτημα που προκύπτει.

Καθορισμός και αποζημίωση των μελών, που μετέχουν σε κλιμάκια ελέγχου αθλητικών φορέων, στο άρθρο 13. Πρόκειται για μία εξουσιοδοτική διάταξη, με την οποία δίνεται η εξουσία, όπως είπαμε, σε Υπουργούς να καθορίζουν την αποζημίωση των μελών, που μετέχουν σε κλιμάκια ελέγχου αθλητικών φορέων. Άρα, λοιπόν, οι Υπουργοί μπορούν να καθορίζουν αποκλειστικά την αποζημίωση των μελών. Είναι μια αδιαφανής και αυθαίρετη διάταξη. Αξιοπρόσεκτο είναι ότι οι Υπουργοί αποφασίζουν για το ύψος της αποζημίωσης, κατά παρέκκλιση συγκεκριμένης νομοθετικής διάταξης. Ποιο το ύψος της αποζημίωσης αυτών των μελών; Από πόσο έως πόσο μπορεί να είναι; Οι Υπουργοί καθίστανται τα αρμόδια όργανα, για να καθορίζουν πόσο θα είναι η αποζημίωση επιλεγμένων συγκεκριμένων προσώπων και επανερχόμεθα στην υπέρμετρη εξουσία, γενικότερα, των Υπουργών. Με αυτό διαφωνούμε.

Στο άρθρο 14, για τη διοργάνωση δρομικών αθλητικών δραστηριοτήτων και από αθλητικούς φορείς - αθλητική συνάντηση εντός των διοικητικών ορίων δήμου, με τη νέα ρύθμιση, μπορούν να διεξάγονται αθλητικές συναντήσεις δρομικών αθλητικών δραστηριοτήτων από οποιοδήποτε νομικό πρόσωπο, ακόμη και από ενώσεις προσώπων κερδοσκοπικού και μη κερδοσκοπικού χαρακτήρα, χωρίς να υπάρχει προηγούμενη έγκριση και βεβαίωση για την ασφάλεια του χώρου, διάταξη, που δημιουργεί επικινδυνότητα. Δεν θα έχει γίνει κανένας έλεγχος για την ασφάλεια του χώρου ! Επίσης, προστίθεται εδάφιο, σύμφωνα με το οποίο, εάν η αθλητική συνάντηση του δεύτερου εδαφίου διεξάγεται αποκλειστικά εντός των διοικητικών ορίων δήμου, η άδεια διεξαγωγής αθλητικής συνάντησης χορηγείται, κατά παρέκκλιση της παραγράφου 3 από το αρμόδιο όργανο, για τα θέματα αθλητισμού του οικείου δήμου. Συνεπώς, αρμόδιο όργανο για τη χορήγηση άδειας διεξαγωγής αθλητικής συνάντησης είναι ο δήμος. Ο δήμος τώρα, με τι κριτήρια θα χορηγεί άδειες για αθλητική συνάντηση και σε ποιους; Μόνο σ’ αυτούς, που θέλει, κατά το δοκούν; Είναι ένα ερώτημα. Εφαρμόζονται ειδικές και κάπως αυθαίρετες διαδικασίες για τη χορήγηση άδειας αθλητικών συναντήσεων. Μπορεί ο δήμος, λοιπόν, να χορηγεί κατά παρέκκλιση, αθλητικές συναντήσεις δρομικών αθλητικών δραστηριοτήτων, χωρίς έγκριση και βεβαίωση για την ασφάλεια του χώρου; Θεωρούμε ότι η συγκεκριμένη διάταξη είναι επικίνδυνη και αυθαίρετη και πρέπει να υπάρχει προηγούμενη έγκριση για την ασφάλεια του χώρου, διαφορετικά θα τρέχουμε στην Ελλάδα, το σύνηθες, οι υπεύθυνοι να ζητούν ευθύνες από τους υπεύθυνους, αυτό γίνεται σ’ αυτή τη χώρα. Μπορούν, επίσης, να διοργανώσουν δρομικές αθλητικές δραστηριότητες και νομικά πρόσωπα ιδιωτικού δικαίου και ενώσεις μη κερδοσκοπικού χαρακτήρα. Αυτό είναι για μας το επίμαχο σημείο του συγκεκριμένου νομοσχεδίου, που ανοίγει την πόρτα σε ενώσεις ιδιωτικού συμφέροντος να διοργανώνουν μεγάλες αθλητικές δραστηριότητες και σ’ αυτό να βγάζουν θεσμοθετημένους φορείς, οι οποίοι έχουν έγκριση της ΔΟΕ, για να δώσουν όλοι την έγκρισή τους, με την υπογραφή. Τους πετάτε απ’ έξω, να το πείτε ξεκάθαρα!

Στο άρθρο 15, στις συνέπειες κατάθεσης εγγυητικής επιστολής ανωνύμων αθλητικών εταιρειών, από ποιον θα γίνεται η ανάκληση του πιστοποιητικού, που συνεπάγεται στην απαγόρευση συμμετοχής σε αθλητικές διοργανώσεις; Σε όλες τις διαδικασίες, πρέπει να εφαρμόζεται διαφάνεια, ίση μεταχείριση και όχι να απαγορεύεται σε ορισμένους να συμμετέχουν και σε άλλες χώρες. Είναι μια συγκεκριμένη ρύθμιση, που μπορεί να είναι και φωτογραφική, όπου μπορεί να αποκλειστούν ανώνυμες αθλητικές εταιρείες, που δεν έχουν καταθέσει εγγυητική επιστολή από αθλητικές διοργανώσεις και πρέπει να είμαστε προσεκτικοί ποιες είναι αυτές οι ανώνυμες αθλητικές εταιρείες, που δεν κατέθεσαν την εγγυητική επιστολή και θα κινδυνεύουν να αποκλειστούν. Θέλουμε περισσότερες διευκρινίσεις στο άρθρο 15.

Σε ό,τι αφορά το άρθρο 16, για τις τροποποιήσεις, η μη χορήγηση ή ανάκληση πιστοποιητικού συνεπάγεται, λέτε, και την αφαίρεση πέντε έως δέκα βαθμών. Είναι αυστηρή η υπάρχουσα διάταξη. Αρκεί η ανάκληση πιστοποιητικού, για την αφαίρεση βαθμών. Από ποιον αποφασίζετε πόσοι βαθμοί θα αφαιρεθούν; Αναφέρετε από 5 έως 10 βαθμούς, δηλαδή, βάζετε μία κλίμακα. Γενικά, δεν πρέπει να εισάγονται ρυθμίσεις, που εξυπηρετούν συγκεκριμένες αθλητικές ανώνυμες εταιρίες και αντίστροφα, δεν πρέπει να εισάγονται ρυθμίσεις, που τιμωρούν συγκεκριμένες αθλητικές ανώνυμες εταιρείες, με άλλα κριτήρια, τα οποία θεωρούμε ότι έχουν μια κομματική σκέπη, έχουν μια κομματική χροιά. Το παρόν άρθρο γίνεται πιο αυστηρό, καθώς για τη χορήγηση πιστοποιητικού απαιτείται, βέβαια, και υπεύθυνη δήλωση, ότι δεν συντρέχει κώλυμα και επειδή βάζετε το άλλο, με το οποίο ανοίγει η κερκόπορτα, σωματεία να μπορούν, αυτή τη στιγμή, να συστεγάζονται και να είναι υπό την επήρεια, τη δικαιοδοσία, τον έλεγχο εμπορικών επιχειρήσεων, γι’ αυτό μπαίνει και αυτό το ερώτημα για κάποιες ανώνυμες εταιρείες.

Στο άρθρο 17, όπου πιο συγκεκριμένα εμπεριέχονται αρκετές εξουσιοδοτικές διατάξεις, με τις οποίες δίνονται εξουσίες σε Υπουργούς να αποφασίζουν, υποκειμενικά, κατά τη βούλησή τους για ορισμένα θέματα, μπορούν να καθορίζουν την αποζημίωση των μελών, που μετέχουν σε κλιμάκια ελέγχου αθλητικών φορέων. Είναι μια διάταξη, που θεωρούμε ότι δίνει στον Υπουργό, όπως είπαμε, μεγάλη «κρεοντικού» τύπου εξουσία στο να αποφασίζει για το ύψος της αποζημίωσης, κατά παρέκκλιση συγκεκριμένης νομοθετικής διάταξης. Παρουσιάζονται, δηλαδή, οι Υπουργοί, για μία ακόμη φορά, ως τα ανώτατα όργανα, που αποφαίνονται και καθορίζουν αποζημιώσεις μελών, υπουργικές αποφάσεις, που στην πραγματικότητα για εμάς αποτελούν φωτογραφικές αποφάσεις, καθαρά, με την υπέρμετρη αυτή εξουσία.

Στο άρθρο 21, ζητάμε περισσότερα κριτήρια για τη βελτιστοποίηση των διαδικασιών για την ετήσια τακτική επιχορήγηση των ομοσπονδιών από τη Γενική Γραμματεία Αθλητισμού. Είναι το περιβόητο πρόγραμμα, το οποίο έχετε εξαγγείλει, το «Χίλων», αλλά θέλουμε περισσότερα διευκρινιστικά κριτήρια, για να υπάρχει και μία διαφάνεια.

Σε ό,τι αφορά το άρθρο 22, για όλα αυτά με την COVID 19 και τον κορονοϊό, με την προτεινόμενη τροποποίηση, κρίνεται σκόπιμο να προστεθεί και το έτος 2020 στα έτη, κατά τα οποία δεν κατέστη δυνατή η ολοκλήρωση της αγωνιστικής διαδικασίας, λόγω της Πανδημίας, για να καλυφθούν, ομοίως, για λόγους ίσης αντιμετώπισης, και οι περιπτώσεις, όμως, αθλητών, που αγωνίζονται και διακρίνονται σε παγκόσμια πρωταθλήματα, τα οποία δεν διεξάγονται ανά έτος, αλλά διεξάγονται ανά διετία.

Για τους λόγους, λοιπόν, αυτής της δίκαιης αντιμετώπισης, η διευρυμένη αναγνώριση αγωνιστικών διακρίσεων για τις περιπτώσεις, που o αθλητής και η αθλήτρια θα είχε αγωνιστεί, εντός του έτους 2021 και δεν κατέστη δυνατή η ολοκλήρωση. Θέλουμε, δηλαδή, κύριε Υπουργέ, να υπάρχει μία μέριμνα και για αθλητές, οι οποίοι δεν αγωνίζονται ανά έτος, αλλά αγωνίζονται ανά διετία, να τους δώσουμε αυτή τη δυνατότητα. Δεν έχω υπόψιν κάτι, απλά υπάρχουν αθλητές, που έχουν μεγάλες προπονητικές περιόδους, ανάλογα με τα fora, στα οποία συμμετέχουν. Δεν υπάρχουν αυτήν τη στιγμή πρωταθλήματα με παγκόσμιο χαρακτήρα, που γίνονται. Εγώ θέλω να το δείτε και να το δείτε εσείς. Είμαι αθλητής και κάνω μια προετοιμασία όλο το 2020, για να αγωνιστώ το 2021, που δεν γίνεται λόγω της Πανδημίας. Όμως, η προετοιμασία είναι για αθλητή, ο οποίος κάνει προπόνηση όλο το 2020, για να συμμετέχει, σε ένα παγκόσμιο forum. Αυτό θέλω να δείτε. Είναι κάτι το παράλογο αυτό, για μια προετοιμασία διετίας; Δηλαδή, να δούμε και το χρόνο προετοιμασίας που χάνει ο αθλητής, όλο το χρόνο προετοιμασίας και προπόνησης.

Το άρθρο 26 το θεωρούμε ένα άρθρο SOS, όπου καταργείται με την παράγραφο 5 του άρθρου 7 του ν.2725, η οποία όριζε τα εξής. Απαγορεύεται, λέει, η συστέγαση αθλητικού σωματείου και εμπορικής επιχείρησης. Αθλητικό σωματείο, το οποίο έχει συσταθεί με πρωτοβουλία ιδιωτικού εκπαιδευτικού οργανισμού ή εργασιακού χώρου και φέρει την επωνυμία τους, δύναται να συστεγάζεται στην έδρα αυτών. Στην προγενέστερη μορφή τώρα, η παράγραφος 3 του άρθρου 8 του ν.2725/1999 είχε, ως εξής. Η απόφαση της ειδικής αθλητικής αναγνώρισης ανακαλείται, αν διαπιστωθεί ότι το σωματείο συστεγάζεται με εμπορική επιχείρηση ή υποκρύπτεται άσκηση εμπορικής δραστηριότητας από την λειτουργία του σωματείου ή το σωματείο δεν επιδεικνύει την αθλητική δραστηριότητα, που προβλέπεται από το καταστατικό της αθλητικής ένωσης ή της ομοσπονδίας της οποίας είναι μέλος ή παραβεί τα οριζόμενα στην παράγραφο 6.

Στην παρούσα μορφή, δηλαδή, του ν.2725/1999, ορίζει τα εξής. Η απόφαση της ειδικής αθλητικής αναγνώρισης ανακαλείται, αν διαπιστωθεί ότι υποκρύπτεται άσκηση εμπορικής δραστηριότητας από τη λειτουργία του σωματείου ή το σωματείο δεν επιδεικνύει την αθλητική δραστηριότητα, που προβλέπεται από το καταστατικό της αθλητικής ένωσης ή της ομοσπονδίας της οποίας είναι μέλος ή παραβεί το οριζόμενο κ.λπ.. Θεωρούμε, λοιπόν, ότι αυτό που κάνετε τώρα ανατρέπει όλα αυτά, που διασφαλίζει, να μην έχουμε εμπορική δραστηριότητα. Πείτε μου, πώς το διασφαλίζουμε αυτό; Κάντε μια χαρτογράφηση, κάντε μία αποτύπωση, είστε και τοπογράφος, και βάλτε τα αποτυπωμένα σε ένα τοπογραφικό μιλιμετρέ χαρτί, για να δείτε ότι εδώ θα περάσουμε τα εσκαμμένα σε ό,τι αφορά την εμπορευματοποίηση. Δεν θα υπάρχουν αυτά, κύριε Υπουργέ; Δεν είναι αυτό σημαντικό το άρθρο 26, όπου ανοίγετε εσείς την «Κερκόπορτα» σε αυτό το ζήτημα;

Θέλω να το δείτε. Έχετε ώρες να το δείτε. Μην θεωρείτε ότι κάθε νομοσχέδιο θα περνάει μόνο, κατά πλειοψηφία. Είναι σημαντικό αυτό. Δηλαδή, έχω εγώ μια εταιρεία αθλητικών ειδών, όπου στο χώρο του αθλητισμού, εξοπλίζω τους πάντες και τα πάντα και έχω σωματείο στα σπλάχνα μου ερασιτεχνικό; Θεωρείται θεμιτό; Είναι το ευ αγωνίζεσθαι αυτό; Για να ξέρω, είναι μοντέλο αθλητικού ιδεώδους πνεύματος; Δεν θα υπάρχει αλισβερίσι; Δεν θα υπάρχουν συναλλαγές; Δεν θα υπάρχει υπερτιμολόγηση; Δεν θα καλύπτονται «μαύρα» χρήματα της εταιρείας, που, αντί να τα πάρει η εφορία, θα κάνει φοροδιαφυγή, μέσω του σωματείου; Χώρια το ότι θα δημιουργεί ένα πελατολόγιο συγκεκριμένο να ψωνίζει και από τη συγκεκριμένη εταιρεία, που θα έχει και υποχρέωση. Είναι θέμα πάρα πολύ σημαντικό. Ξέρω ότι μέσα σας σάς απασχολεί αυτό και θέλω να το δείτε.

Με το άρθρο 27, θεωρούμε ότι πρέπει να υπάρξει κατάργηση όλων των εξαιρέσεων ανά άθλημα και να μπορούν οι αθλητές όλων των αθλημάτων να είναι και μέλη των σωματείων τους, ανεξαρτήτως ηλικίας και να μετέχουν στο διοικητικό συμβούλιο και στα άλλα όργανα αυτού. Δεν πρέπει να μπει ηλικιακό κριτήριο. Πρέπει να τους δώσουμε αυτή τη δυνατότητα να είναι ενεργά, δημιουργικά, συμμετοχικά κύτταρα μέσα στα σωματεία. Σας ευχαριστώ, κύριε Πρόεδρε. Σας ευχαριστώ, κύριε Υπουργέ.

Στο σημείο αυτό έγινε η β’ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Γιαννάκης Στέργιος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ)**: Κύριε Πρόεδρε, κύριε Υπουργέ, κυρίες και κύριοι συνάδελφοι, από την πόλη του Μεσολογγίου, θα κάνω την τοποθέτησή μου σε ό,τι αφορά τα άρθρα του νομοσχεδίου. Η ακρόαση των φορέων κατέδειξε τα ιδιαίτερα ζητήματα, που θέτει το νομοσχέδιο που συζητάμε, ζητήματα, που και εμείς θέσαμε, στη συζήτηση επί της αρχής. Η ακρόαση των φορέων κατέδειξε, επίσης, την αποσπασματικότητα των ρυθμίσεων, καθώς όλα αυτά τα χρόνια η Κυβέρνηση είχε επιδοθεί σε συνεχείς τροποποιήσεις των διατάξεων του ν.2725/1999, ενός νομοθετήματος προ εικοσαετίας. Δεν υπήρξε, δηλαδή, ολοκληρωμένη μελέτη και σχεδιασμός εκ μέρους του Υπουργείου, για την αναμόρφωση και επικαιροποίηση του θεσμικού πλαισίου για τον ερασιτεχνικό, καθώς και για τον επαγγελματικό αθλητισμό,

Ως προς τα άρθρα του νομοσχεδίου, το νομοσχέδιο επιχειρεί κατά τη θωράκιση του θεσμικού πλαισίου και τον εξορθολογισμό της αθλητικής νομοθεσίας. Οι τροποποιήσεις, ωστόσο, που φέρνετε, κύριε Υπουργέ, διαμέσου του νομοσχεδίου στο Σώμα, ουσιαστικά του ν.2725/1999, δεν παραπέμπουν σε μια γενική αναμόρφωση του θεσμικού πλαισίου για τον αθλητισμό, αλλά παραπέμπουν στις ρυθμίσεις πολλών επιμέρους θεμάτων.

Με το άρθρο 3, επεκτείνετε και στο Τρίαθλο η δυνατότητα της κατ’ εξαίρεση εγγραφής αθλητών, ως μέλη σωματίων για τη συμμετοχή τους στη διοίκηση των αθλητικών φορέων, εφόσον έχουν συμπληρώσει το 35ο έτος της ηλικίας τους. Η αιτιολογία, όμως, κύριε Υπουργέ, που βάζετε, είναι ότι η ρύθμιση προωθεί τη δυναμικότερη ανάπτυξη και καλλιέργεια του αθλήματος. Εδώ, θα ήθελα, κύριε Υπουργέ, την προσοχή σας και θα θέλαμε να μας αιτιολογήσετε, γιατί δίνετε ειδικά στη συγκεκριμένη ρύθμιση αναδρομική ισχύ, από την 18/9/2020, δηλαδή δύο και πλέον έτη πριν. Εδώ θα θέλαμε να μας πείτε πού στοχεύετε ακριβώς, πώς η αναδρομικότητα αυτή θα συμβάλει στην καλλιέργεια και ανάπτυξη του Τριάθλου στην χώρα μας. Θα ήθελα την απάντησή σας. Είναι ένα ερώτημα, που έβαλαν και οι φορείς, αλλά και πολλοί, οι οποίοι είδαν το νομοσχέδιο.

Στο άρθρο 4, καταργείτε το πρόβλημα της συστέγασης αθλητικού σωματείου με εμπορική επιχείρηση. Πρόκειται για μια σημαντική τροποποίηση, η οποία, καταρχάς, δεν συμβαδίζει με το πνεύμα και το σκοπό της αθλητικής αναγνώρισης, διότι η συστέγαση παραπέμπει, εννοιολογικά και πραγματικά, σε όμοια δραστηριότητα. Μια εμπορική επιχείρηση, λοιπόν, δεν είναι δυνατόν να συστεγάζεται με ένα σωματείο, το οποίο έχει μη κερδοσκοπικό σκοπό. Για αυτόν ακριβώς το λόγο, σύμφωνα με την ισχύουσα διάταξη, ο νομοθέτης επέλεξε να αποτελεί λόγο ανάκλησης της ειδικής αθλητικής αγοράς. Σήμερα, λοιπόν, η διατύπωση, όπως την προτείνετε με το παραπάνω σχέδιο, είναι ατελής, διότι υπάρχει ο κίνδυνος εν τέλει η ρύθμιση να ευνοήσει την απόπτωση εμπορικών σκοπών, την απόπτωση της εργασίας επιχειρήσεων και σωματείων, το οποίο μάλιστα θα μπορεί να διαπιστωθεί μόνο σε έλεγχο. Γι’ αυτό, κύριε Υπουργέ, θα πρέπει να το δείτε ξανά και στη β΄ ανάγνωση να μας απαντήσετε.

Το άρθρο 5 κινείται, καταρχάς, προς τη σωστή κατεύθυνση, για την ομαλή και απρόσκοπτη λειτουργία των επιτροπών δεοντολογίας των ομοσπονδιών, επιλύοντας το πρόβλημα στη συγκρότησή του, λόγω του αυξημένου κόστους εργασίας των εν ενεργεία δικαστών. Όπως τόνισα και στη συζήτηση επί της αρχής, οι επιτροπές αυτές επιβάλλεται πλέον να λειτουργούν, με την προϋπόθεση, ωστόσο, ότι τηρούνται οι εγγυήσεις ανεξαρτησίας των μερών.

Στο άρθρο 6, προβλέπεται εξαίρεση από τις διαδικασίες και το σύστημα προσλήψεων του ΑΣΕΠ για τις Ομοσπονδίες με σημαντικά έσοδα, δηλαδή, για τις Ομοσπονδίες των οποίων τα ίδια έσοδα υπερβαίνουν το 50% της ετήσιας κρατικής χρηματοδότησης. Εδώ, κύριε Υπουργέ, θα σας ρωτήσω – σας ρώτησα και προχθές επί της αρχής – ποιος ο σκοπός μιας τέτοιας πρόβλεψης και ποιες θα είναι οι επιπτώσεις, όταν μια χρονιά, για παράδειγμα, αλλάξουν οι πόροι μιας Ομοσπονδίας, αυτό δεν θα επηρέαζε αντίστοιχα και το εργασιακό καθεστώς του προσωπικού; Είναι ένα ερώτημα, το οποίο θα πρέπει να το απαντήσετε.

Στα άρθρα 7 και 8 για τους Προπονητές. Εισάγεται μια διαφοροποίηση, ως προς την απασχόληση προπονητών από Αθλητικά Σωματεία, που εδρεύουν σε νησιωτικές περιοχές. Και τούτο, λόγω των ιδιαιτεροτήτων των περιοχών αυτών, σε σχέση με την υπόλοιπη ηπειρωτική χώρα. Ιδιαιτερότητες, που συνδέονται με το μέγεθος των Σωματείων, τον πληθυσμό της περιοχής, καθώς επίσης και με τη γεωγραφική θέση. Επίσης, με το βαθμό απομόνωσης του νησιού. Δίνεται η δυνατότητα στα Σωματεία αυτά, για απασχόληση προπονητών επιπέδου, αλλά και η απασχόληση προπονητών, με διαφορετικό καθεστώς εργασίας, σε σχέση με την υπόλοιπη χώρα, με τρίμηνες αντί για έξι μήνες συμβάσεις εργασίας και με ελάχιστη αμοιβή τα 150 ευρώ, αντί για 250 ευρώ.

Σας τόνισα και προχθές ότι δεν μπορούμε ουσιαστικά να υποβαθμίζουμε το έργο των προπονητών-γυμναστών, μειώνοντας την αμοιβή τους, δηλαδή από τα 250 ευρώ, πάμε στα 150. Θεωρώ ότι είναι μια υποβάθμιση των προπονητών και γυμναστών εν τέλει και θα πρέπει να το δείτε. Εδώ όπως τόνισα και στη συζήτηση επί της αρχής, η πολιτεία επιβάλλεται να στηρίξει τα Σωματεία στις νησιωτικές περιοχές, διασφαλίζοντας, όμως, ταυτόχρονα και τη διασφάλιση και στήριξη των προπονητών, οι οποίοι, όπως και εσείς γνωρίζετε, κύριε Υπουργέ, έχουμε βιώσει, ως κλάδος μια εργασιακή ανασφάλεια και με την Πανδημία και στην οικονομική κρίση και σήμερα, στην ακρίβεια και την ενεργειακή κρίση. Άρα, χρειάζονται και αυτοί τη στήριξη μας, γι’ αυτό και θα πρέπει να τεθεί ένα ολοκληρωμένο σχέδιο εκ μέρους της πολιτείας, τόσο για τη στήριξη των Σωματείων όσο και για τη στήριξη του ανθρώπινου δυναμικού και ιδιαίτερα των προπονητών.

Περαιτέρω, όσον αφορά στην κατάταξη στο επίπεδο Α΄ και των προπονητών αθλητών, που συμμετείχαν σε Ολυμπιακούς Αγώνες ή κατέκτησαν την πρώτη θέση, έως 6η θέση στο Παγκόσμιο ή πρώτη θέση, ως τέταρτη θέση στο Πανευρωπαϊκό Πρωτάθλημα. Εδώ σας το είπα και χθες, είναι μια θετική ρύθμιση προς τους προπονητές αθλητών, με μεγάλες διακρίσεις. Είναι δηλαδή το ευ αγωνίζεσθαι και εν τοις πράγμασι, θα πρέπει να στηριχθεί.

Με το άρθρο 9, τροποποιείται το πλαίσιο λειτουργίας των γυμναστηρίων και των ιδιωτικών αθλητικών σχολών, σε συνάρτηση με το πλαίσιο, που θέτει ο νόμος 4462/2016, για την άσκηση οικονομικής δραστηριότητας. Ακούσαμε από τους φορείς να είναι θετικοί, απέναντι στον εκσυγχρονισμό του θεσμικού πλαισίου - και αυτό, πράγματι, είναι έτσι-καθώς και στην αναγκαιότητα ελέγχων, για την αντιμετώπιση παράνομων δραστηριοτήτων. Πράγματι, η υπαγωγή της ίδρυσης και λειτουργίας των χώρων αυτών στο καθεστώς της γνωστοποίησης, απλοποιεί τις διαδικασίες. Προτείνουμε, κύριε Υπουργέ, ωστόσο, να συνοδεύεται από ειδικότερες διατάξεις, που να εγγυώνται την ασφάλεια και την καταλληλότητα των χώρων άθλησης. Καθώς επίσης, χωρίς τούτο φυσικά να εναπόκειται απλώς σε κάποιο μεταγενέστερο έλεγχο, διότι τα γυμναστήρια και οι ιδιωτικές αθλητικές σχολές, είναι χώροι σωματικής άσκησης, βελτίωσης της υγείας και όχι μια απλή οικονομική δραστηριότητα.

Με το άρθρο 10, αντιμετωπίζεται το φαινόμενο των πρόσκαιρων περιστασιακών εισαγωγών αλλοδαπών αθλητών, οι οποίοι, συμμετέχοντας κυρίως σε ομαδικά αγωνίσματα ατομικών αθλημάτων, Έλληνες, έχουν ως στόχο την κατάκτηση διακρίσεων και συνεπώς την απονομή προνομίων, με βάση τον αθλητικό νόμο. Ορθά, επίσης προβλέπεται η δυνατότητα έκδοσης της ψηφιακής κάρτας υγείας αθλητή και τούτο βέβαια, στο πλαίσιο του εκσυγχρονισμού της διοίκησης και της μετάβασης στην ψηφιακή εποχή. Άλλωστε, τα νέα δεδομένα και ο ψηφιακός μετασχηματισμός επιβάλλει και επιβάλλουν αυτές τις αλλαγές.

Με το άρθρο 11, αποκαθίστανται οι Έλληνες Ολυμπιονίκες Κωφοί, που υπηρετούν σε φορείς της Γενικής Κυβέρνησης, κατατάσσονται, δηλαδή, στο καταληκτικό μισθολογικό κλιμάκιο της κατηγορίας τους, όπως και οι Παρολυμπιονίκες, για λόγους ισονομίας και δίκαιης μεταχείρισης. Θετικό.

Στο άρθρο 12 και τα προγράμματα άθλησης για όλους. Όπως τόνισα και στην ομιλία μου χθες, επί της αρχής, τα προγράμματα αυτά, κύριε Υπουργέ, έχουν πράγματι ιδιαίτερη αξία για την πρόσβαση των πολιτών και ιδίως των κοινωνικά οικονομικά ευπαθών ομάδων στο αγαθό, που λέγεται αθλητισμός. Ταυτόχρονα, δίνεται η δυνατότητα απασχόλησης, σε έναν σημαντικό αριθμό ανέργων ή αυτοαπασχολούμενων γυμναστών. Η απόφαση, ωστόσο, αγαπητέ Υπουργέ, να μη συμμετέχει στη χρηματοδότηση των προγραμμάτων, την περίοδο 2021-2022, προκάλεσε σοβαρά προβλήματα, στην υλοποίηση τέτοιων συγκεκριμένων προγραμμάτων. Αναμένουμε, λοιπόν να μας πείτε, πως υλοποιήθηκαν τα προγράμματα αυτά, τα δύο τελευταία χρόνια. Είναι μια απορία όλων. Στην παρούσα ρύθμιση του άρθρου 12, επέρχονται καταρχάς κάποιες νομοτεχνικές βελτιώσεις. Υπάρχουν, ωστόσο, σημεία τα οποία απαιτούν τροποποιήσεις. Καταρχάς, προβλέπεται ο περιορισμός στη χρηματοδότηση των φορέων, που υλοποιούν προγράμματα. Έτσι, όμως, δεν λαμβάνονται υπόψη τα νέα δεδομένα, που δημιούργησε η Πανδημία.

Περαιτέρω, όσον αφορά τους εργαζόμενους, είναι λάθος η πρόβλεψη για κάλυψη της μισθοδοσίας του προσωπικού από το αντίτιμο, που δίνουν οι αθλούμενοι, διότι τα έσοδα από το αντίτιμο περιορίζουν και πολλά άλλα λειτουργικά κόστη. Είναι εξαιρετικά αμφίβολο, αν θα μπορούν να επαρκούν για τη μισθοδοσία του προσωπικού. Τέλος, κύριε Υπουργέ, δεν υπάρχει καμία δικαιολογία για τη μη προσμέτρηση της προϋπηρεσίας αυτής για τους γυμναστές. Απορώ, δηλαδή, πως δεν βλέπετε το δίκαιο αίτημά τους. Θα πρέπει, λοιπόν, να ξαναδείτε το άρθρο αυτό, σας το ζητάω και ως Τομεάρχης Πολιτισμού και Αθλητισμού, αλλά και ως Κίνημα Αλλαγής, να δείτε το άρθρο το συγκεκριμένο και να δικαιώσετε όλους αυτούς τους γυμναστές, με τη συγκεκριμένη προϋπηρεσία.

Περνάω στο άρθρο 14, όπου καταργείται η διαδικασία πιστοποίησης από τη Γενική Γραμματεία Αθλητισμού. Προχωρούν τη διοργάνωση δρομικών αθλητικών δραστηριοτήτων, με στόχο την αποφυγή της γραφειοκρατίας. Εδώ, στο ζήτημα αυτό, εκτός από τη μείωση της γραφειοκρατίας, να τηρούνται, δηλαδή, ταυτόχρονα οι όροι και οι εγγυήσεις ασφαλείας για τους συμμετέχοντες. Είναι σημαντικό. Ακούσαμε τις επιφυλάξεις του ΣΕΓΑΣ, τις οποίες θα πρέπει να λάβετε υπόψη.

Εισάγεται η γνώμη του ΣΕΓΑΣ και η δική μας η άποψη ότι πραγματικά πρέπει να ληφθούν υπόψιν οι απόψεις των ανθρώπων, που ασχολούνται, ουσιαστικά και ζητούν τις εγγυήσεις ασφάλειας για τους συμμετέχοντες, να μην υπάρχουν, δηλαδή, δύο μέτρα και δύο σταθμά.

Να σταθώ, επίσης στο άρθρο 18, όπου εισάγεται μία διάταξη πρωτοφανούς, θα έλεγα, αυστηρότητας και είναι πραγματικά απορίας άξιο, γιατί και συγκεκριμένα, μια απλή διαπιστωτική πράξη της Γενικής Γραμματείας Αθλητισμού, κηρύσσεται αυτοδικαίως έκπτωτο το Διοικητικό Συμβούλιο του φορέα, που δεν εισάγει ή δεν έχει έγκυρα ενημερώσει τα στοιχεία, που καταχωρούνται στα μητρώα των αθλητικών φορέων. Πρόκειται για μια διάταξη με σοβαρά ζητήματα, η ομαλή λειτουργία του αθλητικού φορέα επηρεάζεται άμεσα και βίαια. Και μάλιστα, ενώ σας έχουμε τονίσει επανειλημμένως, ως Κίνημα Αλλαγής, ότι το μητρώο επιβάλλεται να είναι ανοικτό και ότι σήμερα συνεχίζει ουσιαστικά να λειτουργεί, με γραφειοκρατία. Πρέπει να καταργήσουμε τη γραφειοκρατία και το μητρώο να είναι ανοικτό, γιατί έχει προκαλέσει μεγάλα προβλήματα στους αθλητικούς φορείς.

Δημιουργούνται, επίσης, κύριε Υπουργέ, ζητήματα νομιμότητας με τη διάταξη, αφού προβλέπεται η παύση του Διοικητικού Συμβουλίου, χωρίς φυσικά να μεσολαβεί κλήση του διοικητικού οργάνου και χωρίς να τηρεί συνταγματική υποχρέωση για προηγούμενη ακρόαση.

Στο άρθρο 21. Εδώ θεσμοθετείται ένα σύστημα αξιολόγησης των Ομοσπονδιών, το οποίο συνδέεται με τον καθορισμό του ύψους της ετήσιας επιχορήγησης. Η διάταξη του νομοσχεδίου, ωστόσο, εγείρει αντιρρήσεις, διότι τούτο τοποθετεί ουσιαστικά, όλη την ουσία της ρύθμισης στην υπουργική απόφαση, που θα εκδοθεί.

Τα κριτήρια θα τίθενται στο νόμο, με τρόπο, που θα έλεγα εδώ πέρα, γενικά πρόχειρο και εν τοις πράγμασι, με πολλά ερωτηματικά. Ωστόσο, εδώ, κύριε Υπουργέ, θα πρέπει να τα δείτε, διότι οι διαδικασίες αξιολόγησης πρέπει να έχουν σαφή και όχι περιγραφική και αόριστη αποτύπωση νόμου. Τα κριτήρια απαιτείται, λοιπόν, να είναι συγκεκριμένα και να περιγράφονται εξαντλητικά και να υπάρχει διαβάθμιση από το νομοθέτη, ενώ ταυτόχρονα θα πρέπει να προβλέπεται ο τρόπος, που οι αξιολογούμενοι θα συμμετέχουν στη διαδικασία αυτή και πως οι σχετικές αυτές τις αποφάσεις θα ελέγχονται.

Κατόπιν όλων αυτών, κύριε Υπουργέ, πολύ φοβάμαι, ότι το σύστημα, που εισάγετε, θα δημιουργήσει περαιτέρω προβλήματα. Ίσως, ήθελε περισσότερη διαβούλευση και διάλογο με τους συμμετέχοντες.

Περαιτέρω, στα άρθρα 22 και 23, ρυθμίζονται θέματα αναγνώρισης αγωνιστικών διακρίσεων για το έτος 2022, λόγω της Πανδημίας, ώστε να μην υπάρξουν αδικίες για τους αθλητές. Θετικό.

Τέλος, με το άρθρο 24. Μια πολύ σημαντική ρύθμιση, μέσω της ενεργειακής κρίσης, αφού έστω και με καθυστέρηση προβλέφθηκε – θα έλεγα εδώ, επιτέλους – η θέρμανση του νερού των κολυμβητηρίων με πετρέλαιο θέρμανσης. Ήταν μια απαίτηση των συμμετεχόντων.

Κλείνοντας, κύριε Υπουργέ, να τονίσω, ότι περιμένουμε τις απαντήσεις σας σε όσα ζητήματα σας θέσαμε, σε όσους προβληματισμούς βάλαμε και ως προς τις προτάσεις μας, ουσιαστικά, να τις κάνετε αποδεκτές.

Επιφυλασσόμαστε για την Ολομέλεια για την ψήφιση τόσο επί της αρχής, όπως είπα και χθες, όσο και επί των άρθρων του νομοσχεδίου. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε πολύ και εμείς, κύριε Κωνσταντόπουλε. Το λόγο τώρα έχει, ο Ειδικός Αγορητής του Κομμουνιστικού Κόμματος Ελλάδας, κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Όπως αναφέραμε και χθες, η Κυβέρνηση νομοθετεί, με το παρόν αθλητικό νομοσχέδιο, στο ίδιο πνεύμα με όλα τα προηγούμενα. Προβαίνει σε μία σειρά εμβαλωματικές διευθετήσεις διαφόρων αντικειμένων, που, κατά την άποψή μας, δεν αλλάζουν τη ζοφερή κατάσταση, που υπάρχει στον ερασιτεχνικό αθλητισμό. Και βέβαια, το νομοθετικό ζητούμενο δεν είναι η ασφάλεια δικαίου, γιατί ακούγεται πάρα πολλές φορές. Το λέει και ο Υπουργός. Ασφάλεια δικαίου, άλλωστε, για ποιον; Ασφάλεια δικαίου για την Κυβέρνηση, ενδεχομένως και για τα άλλα Κόμματα αστικής εξουσίας, είναι η ενίσχυση της εμπορευματοποίησης του αθλητισμού, ενώ η κατεπείγουσα ανάγκη σήμερα είναι να παρθούν μέτρα ενίσχυσης του ερασιτεχνικού αθλητισμού. Η γενναία κρατική τακτική επιχορήγηση σωματείων - ομοσπονδιών, η ελεύθερη πρόσβαση όλου του λαού, ανεξάρτητα από ηλικία, στη σωματική άσκηση και φυσική αγωγή, με υποδομές ικανές, ασφαλείς και ελεύθερες στην πρόσβαση, για να αθλείται ο λαός και η νεολαία.

Επί της αρχής, θα επιφυλαχθούμε για την Ολομέλεια. Θα θέλαμε να επεξεργαστούμε περισσότερο τις απόψεις και τις θέσεις των φορέων. Γιατί, ξέρετε, αυτή η σύντμηση χρόνου των συνεδριάσεων των Επιτροπών δεν μας επιτρέπει να μελετάμε. Δεν συμβαίνει μόνο με τη συζήτηση του παρόντος νομοσχεδίου, αλλά με όλα τα νομοσχέδια. Δηλαδή, γίνεται η ακρόαση των φορέων και μετά από δύο ώρες έχουμε τη συνεδρίαση επί των άρθρων, κάτι που δεν επιτρέπει να μελετήσουμε, πιο διεξοδικά, τις απόψεις και τις θέσεις των φορέων. Από αυτή την άποψη, λοιπόν, επιφυλασσόμαστε επί της αρχής, αλλά και για ορισμένα άλλα άρθρα, τα οποία θα πω παρακάτω, επιφυλασσόμαστε, επίσης για την Ολομέλεια.

Για το άρθρο 5, που αφορά τη συγκρότηση Επιτροπών Δεοντολογίας, αθλητικές ομοσπονδίες. Προβλέπει ότι δεν θα γίνεται πλέον η συγκρότηση αυτών των επιτροπών δεοντολογίας από τακτικούς δικαστές, με εξαίρεση στο ποδόσφαιρο, στην ΕΠΟ, όπου είναι τακτικοί δικαστές, αλλά θα έχει πρόσωπα εγνωσμένου χώρου ή εμπειρίας σε θέματα αθλητισμού ή απονομής δικαιοδοτικό έργου κλπ.. Κατά την άποψή μας, εδώ, δημιουργείται ένα υπερόργανο, που θα ελέγχεται από την εκάστοτε πλειοψηφία του Διοικητικού Συμβουλίου. Και μάλιστα, λέει, χαρακτηριστικά, ότι οι αποφάσεις των Επιτροπών Δεοντολογίας, οι οποίες αφορούν την επιβολή των κάθε είδους ποινών ή κυρώσεων επί των προσώπων δικαιοδοσίας τους, δεν χρήζουν επικύρωσης από τα Διοικητικά Συμβούλια των Ομοσπονδιών και προσβάλλονται, ενώπιον του Ανώτατου Συμβουλίου Επιλύσεων Αθλητικών Διαφορών. Η δική μας άποψη είναι ότι πρέπει να καταργηθούν οι Επιτροπές Δεοντολογίας. Δεν έχουν κανένα νόημα ύπαρξης. Άλλωστε, υπάρχουν τα πειθαρχικά όργανα.

Να πω βέβαια, ότι άρθρα, στα οποία δεν θα αναφερθώ σήμερα, αναφέρθηκα χθες, κατά την πρώτη ανάγνωση.

Άρθρο 6, για τον προσδιορισμό κρατικής χρηματοδότησης ομοσπονδιών. Δεν θα συμφωνήσουμε.

Καταρχάς, η Κυβέρνηση θεωρεί το «ΣΤΟΙΧΗΜΑ» ως τακτική επιχορήγηση. Δεν το λέει ανοιχτά, ευθέως έτσι, αλλά στην πράξη, αυτό πάει να καθιερώσει, ενώ εμείς δεν θεωρούμε το «ΣΤΟΙΧΗΜΑ» ως τακτική επιχορήγηση. Θεωρούμε επικίνδυνη τη θέση αυτή, διότι βαφτίζετε την κατανομή των εσόδων από το «ΣΤΟΙΧΗΜΑ» σαν κρατική επιχορήγηση. Αυτό αντικειμενικά θα οδηγήσει σε περικοπές από τον προϋπολογισμό.

Δεύτερον. Οι εργαζόμενοι στις αθλητικές ομοσπονδίες, για την πρόσληψή τους, δεν πρέπει να αντιμετωπίζονται διαφορετικά από ό,τι όλοι οι υπόλοιποι εργαζόμενοι, που η πρόσληψή τους γίνεται, μέσω ΑΣΕΠ. Δεν συμφωνούμε, με τη δημιουργία διαφορετικών ταχυτήτων εργαζομένων. Πρέπει να αντιμετωπίζονται, όπως όλοι οι άλλοι εργαζόμενοι δημόσιοι υπάλληλοι στο Υπουργείο Αθλητισμού.

Στο άρθρο 7, που αφορά την ελάχιστη διάρκεια υποχρέωσης απασχόλησης προπονητή από αθλητικούς φορείς, επίσης δεν θα συμφωνήσουμε. Γίνεται προσθήκη για υποχρέωση απασχόλησης προπονητή, για διάστημα τουλάχιστον έξι μηνών. Για αθλητικούς φορείς νησιωτικών περιοχών, υποχρεούνται να απασχολούν προπονητή, για τρεις μήνες τουλάχιστον και αμοιβή, όχι κατώτερη των 150 ευρώ. Και το θέμα, σε τελική ανάλυση, δεν είναι να κόψει 100 ευρώ από τα 250, να πάει στα 100 κτλ., από την ελάχιστη καταβολή στους προπονητές, σε σωματεία της επαρχίας, αλλά επιπλέον αποδεικνύεται το σοβαρό πρόβλημα, που υπάρχει με την οικονομική κατάσταση των σωματείων, που είναι ένα μόνιμο πρόβλημα, ένας βραχνάς, κάθε μήνα, η πληρωμή των προπονητών. Και ποια είναι η λύση; Ή θα την πληρώσει ο γονιός, με αύξηση της συνδρομής ή ο προπονητής, με μείωση της αμοιβής. Εξ ου και η αύξηση των παραβόλων και στην Κολυμβητική Ομοσπονδία, σε διάφορα κολυμβητήρια της χώρας. Ξέρετε, ότι αυτό το ζήτημα το άνοιξε, το δρομολόγησε, ο ΣΥΡΙΖΑ και το συνεχίζει φυσικά και το επεκτείνει η Νέα Δημοκρατία, σήμερα.

Να, γιατί εμείς λέμε, ότι η σταθερή κρατική χρηματοδότηση, με βάση τις ανάγκες κάθε σωματείου, κάθε μήνα, με βάση τους αθλητές, που έχει τις διοργανώσεις, που συμμετέχει και ούτω καθεξής, θα δώσει πραγματική ανάσα, ώστε ούτε οι γονείς, αλλά ούτε και οι προπονητές να μην παίρνουν ψίχουλα. Αντίθετα, εσείς τι κάνετε; Κρατάτε χαμηλά την κρατική χρηματοδότηση και παίζετε με το «ΣΤΟΙΧΗΜΑ», τα «ψίχουλα», που, όμως αποδεικνύεται, ότι και με το νόμο, δεν φτάνουν. Ξέρετε, η έννοια «ψίχουλα» είναι σχετική. Δεν θα διαφωνήσω. Βεβαίως, εξαρτάται που βάζεις τον πήχη. Εάν το κριτήριο είναι η κάλυψη των πραγματικών αναγκών, ναι, είναι ψίχουλα. Και το λέμε, ευθέως. Πέραν του ότι έχετε δύο μέτρα και δύο σταθμά, επαγγελματικό, ερασιτεχνικό και ούτω καθεξής.

Άρθρο 8. Ρυθμίσεις για τους προπονητές διακριθέντων αθλητών, στο πρώτο επίπεδο και για τους προπονητές σωματείων νησιωτικών περιοχών. Δεν θα πούμε, τώρα. Το παρακολουθούμε. Θα δούμε και τα πρακτικά. Απλώς, η όποια στάση μας καθορίζεται από το κριτήριο μας. Και εμείς έχουμε εκφράσει από παλιά, έχουμε τη θέση για το ποιος μπορεί και πρέπει να έχει την ευθύνη για την επιμόρφωση των προπονητών και τα πτυχία τους και πώς μπορεί ένας αθλητής υψηλού επιπέδου να γίνει προπονητής και πως μπορούν να κατοχυρωθούν τα επαγγελματικά δικαιώματα των προπονητών.

Εμείς το λέμε καθαρά ότι το πτυχίο πρέπει να είναι το εισιτήριο, για να μπεις στο επάγγελμα, που σημαίνει ότι στα πλαίσια των σχολών φυσικής αγωγής, πανεπιστημιακών σχολών φυσικής αγωγής, να καθορίζεται και ο αριθμός και το πρόγραμμα σπουδών. Εμείς θεωρούμε ότι η κατηγοριοποίηση των πτυχίων ευνοεί την αγορά και την επιχείρηση, που έχει στηθεί, πουλώντας, στην κυριολεξία πουλώντας, πτυχία. Άλλωστε, υπάρχει το τρανταχτό παράδειγμα των προπονητών ποδοσφαίρου, που ένας πτυχιούχος ΤΕΦΑΑ πρέπει να χρυσοπληρώσει στην ΕΠΟ και στην ΟΥΕΦΑ, για να μπορέσει να κάτσει στον πάγκο.

Το ίδιο επιφυλασσόμαστε, παρακολουθούμε, θα μελετήσουμε τα πρακτικά για το άρθρο 9, που αφορά τη λειτουργία των ιδιωτικών γυμναστηρίων και των ιδιωτικών αθλητικών σχολών. Απλουστεύει προϋποθέσεις ίδρυσης ιδιωτικών γυμναστηρίων και ιδιωτικών σχολών, αθλητικών, καθώς πλέον για την ίδρυση δεν θα απαιτείται η άδεια του περιφερειάρχη, απλά η γνωστοποίηση στην οικεία περιφέρεια. Σε κάθε περίπτωση, για να το ξεκαθαρίσουμε, επαναλαμβάνω, θα το μελετήσουμε, ανεξάρτητα αν θα πούμε θετικά ή αρνητικά ή παρών. Αυτό που προέχει για μας είναι η διασφάλιση της ασφάλειας και να μη γίνονται εκπτώσεις στο όνομα της απλοποίησης των διαδικασιών. Βεβαίως πρέπει να αρθεί η όποια γραφειοκρατία υπάρχει, αλλά όχι σε βάρος του ελέγχου. Θα επανέλθουμε όμως.

Για το άρθρο 11, που αφορά τις προϋποθέσεις αναγνώρισης διάκρισης στους Πανελλήνιους Αγώνες για την κατάταξη Ελλήνων Ολυμπιονικών Κωφών στο καταληκτικό μισθολογικό κλιμάκιο της κατηγορίας τους, θα συμφωνήσουμε.

Στο άρθρο 12, που αφορά τα προγράμματα και εκδηλώσεις άθλησης για όλους, δεν θα συμφωνήσουμε. Είπαμε αρκετά εχθές. Προσθετικά να πω για το πρόγραμμα αυτό, που πραγματικά αποτελούσε μέρος, βασικό στοιχείο, του μαζικού αθλητισμού και επανέρχεται μετά από τη διακοπή δύο ετών, αλλά επανέρχεται με ανταποδοτικούς όρους. Δεν γίνεται, λοιπόν, λόγος για χρηματοδότηση από τη Γενική Γραμματεία Αθλητισμού, όπως προβλεπόταν η κάλυψη για τα προγράμματα αυτά από τον ειδικό λογαριασμό της Γενικής Γραμματείας. Υπήρχε ακόμα και στελέχωση της Διεύθυνσης της Γενικής Γραμματείας με προσωπικό, με σύμβαση ιδιωτικού δικαίου αορίστου χρόνου από τα νομικά πρόσωπα, που εποπτεύει η Γενική Γραμματεία. Ακόμα, πρόσληψη με σχέση ιδιωτικού δικαίου ορισμένου χρόνου πτυχιούχων φυσικής αγωγής, με διάρκεια όχι πάνω από 8 μήνες. Αυτοί πλέον, όλοι αυτοί δηλαδή, θα πληρώνονται με δίδακτρα, που πληρώνουν οι κάτοικοι, οι δημότες ή από είσπραξη δωρεών και χορηγιών ή αυτά μέσω της Γενικής Γραμματείας Αθλητισμού. Όπως και η στελέχωση των φορέων, που υλοποιούν προγράμματα άθλησης για όλους με πτυχιούχους φυσικής αγωγής, θα είναι με σύμβαση ορισμένου χρόνου.

Τώρα για το άρθρο 14, για την αναδιοργάνωση δρομικών αθλητικών δραστηριοτήτων. Δεν θα συμφωνήσουμε. Τοποθετηθήκαμε, χθες, εκτενώς πάνω σε αυτό. Για να διοργανώσεις δραστηριότητα, που θα συμπεριλαμβάνονται στο επίσημο πρόγραμμα ομοσπονδίες από μη αθλητικούς φορείς, που τώρα τους προσδιορίζει ενδεικτικά, δεν απαιτείται, πλέον, ούτε πιστοποίηση των φορέων αυτών από τη Γενική Γραμματεία Αθλητισμού, ούτε έγκριση της αθλητικής ομοσπονδίας και βεβαίωση από αυτήν για την καταλληλότητα και ασφάλεια του χώρου. Αν διεξάγεται στα όρια του δήμου, η άδεια διεξαγωγής θα είναι από το δήμο. Θα συμφωνήσουμε με τις προτάσεις του ΣΕΓΑΣ. Τις κάναμε και χθες. Να μην επεκταθώ περισσότερο.

Στο άρθρο 18 για τις συνέπειες μη εισαγωγής στοιχείων στο μητρώο φορέων της Γενικής Γραμματείας Αθλητισμού. Θα πούμε, όχι. Θέτει χρονικό όριο υποβολής υποχρεωτικών στοιχείων του αθλητικού φορέα, μετά την αρχική καταχώριση, μέσα σε δύο μήνες, για να κάνει αυτή την επικαιροποίηση. Θεωρούμε ότι είναι απαράδεκτο, είναι εξοντωτικό και αυθαίρετο, διότι, για παράδειγμα, τι θα γίνει, αν ένα σωματείο κάνει επανεγγραφή για ένα άθλημα και όχι για ένα δεύτερο άθλημα; Θα το πετάξει απ’ έξω; Η πρόβλεψη, λοιπόν της β’ παραγράφου, για αυτοδίκαιη έκπτωση του διοικητικού συμβουλίου, είναι έξω και πέρα από κάθε όριο ποινής. Δηλαδή, δεν φτάνουν τα έξοδα και ο Γολγοθάς με τη γραφειοκρατία, που έχει να αντιμετωπίσει, για να μαζεύει κάθε τόσο τα δικαιολογητικά ένα σωματείο, τώρα απειλούνται και οι άνθρωποί του με έκπτωση. Εντάξει, είναι «χοντρό», είναι απαράδεκτη η διάταξη και καλό είναι να αποσυρθεί.

Για το άρθρο 19, για το Ινστιτούτο Επιμόρφωσης Αθλητικών Στελεχών. Επίσης, δεν θα συμφωνήσουμε. Δεν συμφωνούμε με την επιμόρφωση, κυρίως με τις ειδικότητες στην εκπαίδευση. Ορίζεται ότι η απόφαση του αρμόδιου για τον αθλητισμό Υπουργού, για διορισμό των μελών της διοίκησης του Ινστιτούτου δημοσιεύεται στο ΦΕΚ, αλλά το ερώτημα είναι ποιος θα κάνει την επιμόρφωση και ποιος θα αναλάβει τη χρηματοδότηση και την υποδομή. Καταργεί παράγραφο, που δεν είναι συμβατή με την οικονομική αυτοτέλεια του Ινστιτούτου, η οποία ορίζει ότι η οικονομική διαχείριση των επιμορφωτικών προγραμμάτων αντιτίθεται στον ειδικό λογαριασμό κονδυλίων έρευνας του Πανεπιστημίου Πελοποννήσου. Έχουμε μια περιέργεια, τώρα, γύρω από αυτό το ζήτημα και το ερώτημα ποιο είναι; Γιατί αποκλειστικά στο Πανεπιστήμιο Πελοποννήσου; Γιατί δεν αφορά όλες, για παράδειγμα, τις σχολές επιστήμης, φυσικής αγωγής και αθλητισμού; Θέλω να πω ότι είμαστε επιφυλακτικοί για όλα αυτά, διότι είναι το Πανεπιστήμιο, που διοργάνωσε ημερίδα, με θέμα το πώς θα λειτουργήσει ένα πλαίσιο, ώστε να αναπτυχθεί το διαδικτυακό, κατά βάση, στοίχημα, ως νέο και κερδοφόρο πεδίο της οικονομίας, στη χώρα μας. Ποιοι ήταν προσκεκλημένοι και ομιλητές; Υπουργοί, βουλευτές της Ν.Δ., στελέχη των Υπουργείων, βουλευτές του ΣΥΡΙΖΑ, του Κινήματος Αλλαγής, του ΠΑΣΟΚ, δηλαδή, των στελεχών στοιχηματικών εταιρειών ελληνικών και ξένων, που δραστηριοποιούνται, στην Ελλάδα, δημοσιογράφοι κλπ.. Έτσι αντιλαμβάνεστε την επιμόρφωση; Προφανώς, δεν θα συμφωνήσουμε.

Στο άρθρο 21, για το σύστημα αξιολόγησης αθλητικών ομοσπονδιών «Χίλων», θα συμφωνήσουμε, αλλά την ίδια στιγμή, που κάτι πάτε να κάνετε εδώ, το χαλάτε από την άλλη. Δηλαδή, τι να το κάνουμε το άρθρο 21, όταν έχουμε το άρθρο 25, που το αναιρεί; Γιατί μόνος του ο Υπουργός αποφασίζει, κατά το δοκούν και για τους επιμέρους δείκτες και για τη βαρύτητα των κριτηρίων αξιολόγησης και για τη διαδικασία αξιολόγησης αθλητικών ομοσπονδιών. Όποιος σκύβει το κεφάλι και λέει «ευχαριστώ», έχει τύχη. ‘Όποιος, όμως, σηκώνει ανάστημα, τότε απειλείται και με κόψιμο της κρατικής χρηματοδότησης. Κάπως έτσι αντιλαμβάνεστε το θέμα της αξιολόγησης;

Για το άρθρο 25, που αφορά την εξουσιοδοτική διάταξη, προφανώς δεν θα συμφωνήσουμε, γιατί αναιρεί το άρθρο 21, με το οποίο συμφωνούμε. Μπορεί ο κάθε Υπουργός να αποφασίζει, κατά το δοκούν. Είναι αυταρχική, δηλαδή, διάταξη. Επειδή ο «Χίλων», ως σύστημα αξιολόγησης, πρέπει να αξιολογείται και ο ίδιος εκ των αποτελεσμάτων κάθε χρόνο και να διορθώνονται τυχόν λάθη και ανωμαλίες. Δεν μπορεί ένας και μόνο Υπουργός, ο εκάστοτε Υπουργός, να αποφασίζει ερήμην των ομοσπονδιών. Θα συμφωνήσουμε με την πρόταση του ΣΕΓΑΣ, την οποία έχει καταθέσει, ήδη, από τη διαδικασία της διαβούλευσης, για να μην επεκταθώ περισσότερο.

Τελειώνω με το άρθρο 24, που αφορά την θέρμανση κολυμβυτικών δεξαμενών, με την οποία συμφωνούμε. Αυτά, κύριε Πρόεδρε. Ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ, κύριε συνάδελφε. Θα συνεχίσουμε με την Ειδική Αγορήτρια του ΜέΡΑ25, την κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Ευχαριστώ πολύ, κύριε Πρόεδρε. Θα μου επιτρέψετε, καταρχήν, να ξεκινήσω με κάτι, το οποίο με αφορά προσωπικά. Θα αντιπαρέλθω το απαξιωτικό και άκρως σεξιστικό σχόλιο του κυρίου Υπουργού, στην προηγούμενη συνεδρίαση, όσον αφορά το αν θα πρέπει να πιώ νερό ή καφέ, αλλά θα πάω σε κάτι, το οποίο είπε και το θεωρώ ότι είναι ένα πολύ κακό υπονοούμενο, όσον αφορά τον τρόπο διοίκησης της Ομοσπονδίας και θα τον παρακαλέσω, εδώ σε αυτή την Επιτροπή, μέσα στο Κοινοβούλιο, αν έχει να καταθέσει κάτι, να το καταθέσει, αλλιώς, παρακαλώ πάρα πολύ, να μην ξαναφήσει τέτοιου είδους υπονοούμενα, γιατί υπάρχουν και κακόβουλοι, οι οποίοι παίρνουν λέξεις και γράφουν κείμενα.

Ξεκινώντας την κατ’ άρθρο συζήτηση, κύριε Πρόεδρε, πιστεύω ότι είναι απαραίτητο να κάνουμε μια εισαγωγική παρατήρηση. Έχουμε μπροστά μας και το νομοσχέδιο και την Αιτιολογική Έκθεση, που το συνοδεύει.

Υπάρχουν συγκεκριμένα άρθρα, στα οποία το περιεχόμενο της Αιτιολογικής ‘Έκθεσης δεν αντιστοιχεί στο περιεχόμενο των προτεινόμενων διατάξεων. Ο επικαλούμενος σκοπός και ο λόγος τροποποίησης δεν αποτυπώνονται στα άρθρα, κατά την άποψή μας. Αναρωτιόμαστε, λοιπόν, ποιος είναι ο λόγος, που συμβαίνει αυτό. Είναι, άραγε, λάθος ή είναι σκοπιμότητα; Νομίζω ότι όλα αυτά θα τα δούμε και πιο ειδικά παρακάτω.

Ξεκινώ με το άρθρο 3, την προσθήκη του Τριάθλου στα αθλήματα της παραγράφου 6 του άρθρου 3 του ν. 2725/1999. Καταρχήν, η βασική μας θέση είναι ότι δεν μπορεί, ακριβώς για λόγους αρχής, να γίνει αποδεκτή η συμμετοχή εν ενεργεία αθλητών στη διοίκηση των σωματείων ή της ομοσπονδίας, εκτός αν μιλάμε για τη θεσμοποιημένη εκπροσώπηση αιρετών εκπροσώπων. Αντιλαμβανόμαστε ότι υπάρχουν αθλήματα, με ιδιαιτερότητες και ιδίως, όταν αναφερόμαστε σε αθλήματα, με μικρή σχετικά κοινωνική βάση. Έτσι, η ειδική ρύθμιση φαίνεται εν τέλει ότι είναι αναγκαστική. Εδώ, όμως, με το Τρίαθλο έχουν μια ακόμα μεγαλύτερη ιδιαιτερότητα – το Τρίαθλο να έχει αποσπαστεί πρόσφατα από την Ομοσπονδία του Πεντάθλου και μάλλον αποδείχτηκε πως η απόσπαση αυτή ήταν πρόωρη και δεν ήταν μελετημένη.

Ερχόμαστε, δηλαδή, τώρα να μπαλώσουμε πάλι, πάνω σε ένα πρόβλημα, που δημιούργησε η ίδια η Πολιτεία και ρωτάμε: Γιατί, άραγε, υπήρχε αυτή η ανάγκη για μια ακόμα ομοσπονδία και μάλιστα με αυτά τα δεδομένα και όπως ομολόγησε, προηγουμένως, και ο κύριος εκπρόσωπος του Τριάθλου; Μας είπε ότι δεν ήταν έτοιμοι και είναι και πάρα πολύ μικρός ο αριθμός των αθλητών. Με δεδομένο, λοιπόν, ότι ο μας είπε ο κ. Υπουργός ότι αλλιώς δεν θα μπορούσαν οι αθλητές να συμμετέχουν σε Ολυμπιάδες και έτσι στερούνται του τίτλου του Ολυμπιονίκη, θέλω να ενημερώσω το Σώμα ότι στις Ολυμπιάδες παίρνουν μέρος κανονικά οι αθλητές, μέσω της ομοσπονδίας, που καλλιεργεί το άθλημά τους. Μια ομοσπονδία μπορεί να καλλιεργεί δύο ή παραπάνω αθλήματα, όπως παραδείγματος χάριν είναι η Κολυμβητική και, στην προκειμένη περίπτωση, θα μπορούσε, όπως είπα και προηγουμένως και στην ερώτηση, που έκανα, να είναι η Ομοσπονδία Πεντάθλου, με την Ομοσπονδία Τριάθλου, παράλληλα, πριν τα καταφέρει, τέλος πάντων, να φτάσει σε ένα σημείο τέτοιο, που να μπορεί να αποσπαστεί.

Στο άρθρο 4, η Αιτιολογική Έκθεση επικαλείται ότι επιβάλλεται νέα ρύθμιση, για να αντιμετωπιστεί το ζήτημα, που δημιουργεί η συχνή συστέγαση σωματείων σε αθλητικές εγκαταστάσεις, με εμπορικές επιχειρήσεις, ανεξάρτητες αυτών, ιδίως κυλικεία, αναψυκτήρια κ.λπ.. Και με αυτό το εφαλτήριο έρχεται μια διάταξη, που απελευθερώνει απολύτως τη συστέγαση σωματείων με εμπορικές επιχειρήσεις. Είναι μεγάλο το άλμα εδώ, κύριε Υπουργέ, που κάνετε. Αναγκαστικά επανέρχεται το ερώτημα, που είπα και στην αρχή. Είναι λάθος ή σκοπιμότητα; Για να μην αναλύουμε παραπάνω τη σχετική επιχειρηματολογία, τα είπαν και άλλοι συνάδελφοι, προηγουμένως, εμείς θα προτείνουμε διατύπωση της διάταξης, που καλύπτει πλήρως την αιτιολόγηση και την τελολογία, που συνοδεύει το νομοσχέδιο και αναμένουμε την απάντησή σας, πάνω σε αυτό.

Λέμε, λοιπόν, ότι στις αθλητικές εγκαταστάσεις, όπου στεγάζονται αθλητικά σωματεία, μπορούν αυτά να συστεγάζονται μόνο με εμπορικές επιχειρήσεις, που λειτουργούν, αποκλειστικά, για την εξυπηρέτηση των αναγκών λειτουργίας της συγκεκριμένης αθλητικής εγκατάστασης. Πιστεύουμε ότι έτσι καλύπτεται απόλυτα η αιτιολόγηση της ρύθμισης, χωρίς να εξακοντίζεται στην προβληματική από κάθε άποψη πλήρη απελευθέρωση του πλαισίου.

Στο άρθρο 5, για τη συγκρότηση Επιτροπών Δεοντολογίας στις αθλητικές ομοσπονδίες. Είναι αλήθεια ότι η διάταξη έρχεται να αντιμετωπίσει ένα πραγματικό πρόβλημα. Το όλο σύστημα, πράγματι, δεν μπορεί να καλυφθεί από τους εν ενεργεία τακτικούς δικαστές. Αυτό θα έπρεπε να αντιμετωπιστεί από την Πολιτεία, συγκροτημένα και αξιόπιστα, με ένα σαφές και ολοκληρωμένο πλαίσιο και όχι πάλι, με αντανακλαστικές και ελλιπείς ρυθμίσεις, όπως αυτή, που έχουμε μπροστά μας. Ιδιαίτερα, πρέπει να επισημάνουμε εδώ ότι τίθενται εντελώς αόριστα κριτήρια. Δεν είναι αξιόπιστο ένα θεσμικό πλαίσιο, που εξαντλείται στη φράση «πρόσωπα εγνωσμένου κύρους ή εμπειρία σε θέματα αθλητισμού ή απονομής δικαιοδοτικού έργου». Εκτός από το τελευταίο, που μπορεί να σημαίνει «συνταξιούχους δικαστές», όλοι καταλαβαίνουμε ότι τα υπόλοιπα είναι εντελώς ελαστικά. Φοβάμαι, λοιπόν, ότι ερχόμαστε να λύσουμε ένα υπαρκτό πρόβλημα και θα δημιουργήσουμε πολύ περισσότερα. Και επειδή μιλάμε για Επιτροπές Δεοντολογίας, αυτό θα μου επιτρέψετε να πω ότι είναι πάρα πολύ επικίνδυνο. Εάν η αθλητική κοινότητα είχε την τιμή να συμμετέχει σε μια διαβούλευση με το Υπουργείο, γι’ αυτά τα θέματα, οι λύσεις πιστεύω ότι θα ήταν, ήδη, εδώ.

Έρχομαι, τώρα, στο άρθρο 6. Εδώ προστίθεται στην τακτική επιχορήγηση και η χρηματοδότηση από το ποσοστό των εσόδων, από τη φορολογία κερδών και τα τυχερά παίγνια, που αποδίδεται, με βάση μια εκάστοτε εκδιδόμενη Κοινή Υπουργική Απόφαση. Η ιστορία, που έγινε ολόκληρη φασαρία, προηγουμένως ! Εδώ έχουμε το βασικό πρόβλημα. Η χρηματοδότηση, μέσω της Κοινής Υπουργικής Απόφασης, δεν είναι θεσμοθετημένη, δεν περιορίζεται από καμία πρόβλεψη, ως προς το ποσό ή το ποσοστό. Επαφίεται, απολύτως, στην καλή πρόθεση και διάθεση των δύο Υπουργών. Το λέω, για να καταγραφεί και να ακουστεί από όσους μας ακούνε, κύριε Πρόεδρε. Σε κάθε περίπτωση, η διάταξη είναι προβληματική, κυρίως, στο εξής σημείο: «Με βάση τα στοιχεία του απολογισμού, δηλαδή, στις 31/12 κάθε έτους, θα καθορίζεται το καθεστώς προσλήψεων για το επόμενο έτος». Δεν μπορεί αυτό να είναι σύστημα, που επιτρέπει σοβαρό προγραμματισμό, σε μια ομοσπονδία. Θα πω ένα χαρακτηριστικό παράδειγμα. Μία ομοσπονδία, οποιαδήποτε ομοσπονδία, εξασφαλίζει μία μεγάλη χορηγία. Αν για τη χορηγία αυτή χρειάζεται πρόσθετη απασχόληση δύο ή τριών ή και πέντε ατόμων, αν θέλετε, και υπάρχει αδυναμία γι’ αυτές τις προσλήψεις, η ομοσπονδία είναι με τα χέρια δεμένα. Επίσης, η διακύμανση της χρηματοδότησης, σε σύγκριση με τα ίδια έσοδα, δημιουργεί ένα σύστημα κινούμενης άμμου. Δηλαδή, μπορεί, από χρόνο σε χρόνο, να αλλάζει το καθεστώς της η ομοσπονδία. Μια χρονιά να είναι εντός και μια να είναι εκτός του συστήματος αυτού. Αναρωτιέμαι εδώ, αν υπάρχει κανείς, που να μπορεί να υποστηρίξει αυτό το σύστημα, με λογικά επιχειρήματα. Εμείς έχουμε ρωτήσει επανειλημμένα ποιο σύστημα μπορεί πραγματικά να ισχύσει και σε αυτό, ειλικρινά σας λέω, δεν έχω πάρει ποτέ μια σωστή απάντηση. Δεν ξέρουμε, αν πηγαίνουμε με αυτό το σύστημα ή πάμε με το άλλο σύστημα; Δεν υπάρχει αυτό το πράγμα. Το ελάχιστο, λοιπόν, θα ήταν να προβλέπεται μια σειρά χρήσεων, συνεχόμενων χρήσεων, τουλάχιστον τριών, που να καθορίζει το καθεστώς, έτσι ώστε να μπορεί να υπάρχει σοβαρός προγραμματισμός, με αντικειμενικά δεδομένα και κριτήρια.

Για τα άρθρα 7 και 8 και ιδίως για τις νησιωτικές περιοχές. Και εδώ ισχύουν όσα αναφέραμε και πριν και στην Ολομέλεια θα πούμε πολλά περισσότερα, γιατί πραγματικά έγινε μια ολόκληρη συζήτηση στην Επιτροπή Νησιωτικής Πολιτικής, για τα συγκεκριμένα θέματα. Υπάρχει, όμως ένα πραγματικό πρόβλημα στα νησιά, κύριε Πρόεδρε, αλλά θέλουμε να το αντιμετωπίσουμε εδώ, με λάθος τρόπο. Η λύση δεν είναι η υποβάθμιση των σωματείων και των προπονητών, που θα δουλεύουν, με μία τρίμηνη σύμβαση και μηνιαίες απολαβές 150 ευρώ. Το Υπουργείο ήταν, που είχε θέσει σαν προϋπόθεση αναγνώρισης, τις εξάμηνες συμβάσεις, με ελάχιστο ποσό τα 250 ευρώ το μήνα. Η πραγματική λύση, κατά τη δική μας άποψη, θα ήταν η θεσμοποίηση της ενίσχυσης των σωματείων οικονομικά, εννοώ και των προπονητών από την ίδια την Πολιτεία. Το είπα και στην Επιτροπή. Αλήθεια, γιατί δεν μπορούσατε εδώ να φέρετε μια διάταξη, που θα προβλέπει και θα εξασφαλίζει την κάλυψη της διαφοράς των 100 ευρώ το μήνα, από το Υπουργείο; Παραδείγματος χάριν, από το ποσοστό των εσόδων από τη φορολογία των κερδών από τα τυχερά παιχνίδια;

Θα πω και κάτι ακόμα για την ποιότητα της νομοθέτησης. Π.χ. η Ικαρία και οι Φούρνοι είναι έξω από αυτή την πρόβλεψη της ευθύνης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κάνετε λάθος, είναι μέσα, το είπαμε και στον συνάδελφο.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Δεν το άκουσα, κύριε Υπουργέ. Σας ζητώ συγγνώμη. Πάω παρακάτω. Δεν χάλασε ο κόσμος. Δεν νομίζω ότι αυτό είναι το σημαντικό και το τρομερό. Βελτίωση είναι, να μας τη λέτε, γιατί καταγράφεται στα πρακτικά.

Για το άρθρο 9, για το πλαίσιο λειτουργίας των ιδιωτικών γυμναστηρίων και των ιδιωτικών αθλητικών σχολών. Εδώ στην ουσία η Πολιτεία δηλώνει αδυναμία να εφαρμόσει το σύστημα ελέγχου, που είχε η ίδια θεσπίσει. Σηκώνει τα χέρια ψηλά και καταφεύγει στη λύση της απλής γνωστοποίησης. Έτσι, όμως, ανοίγει ένας μεγάλος κύκλος επικινδυνότητας και αυτός, που μένει κυρίως απροστάτευτος, εντελώς απροστάτευτος, θα έλεγα, είναι ο κόσμος, που θέλει να αθλείται και να γυμνάζεται. Και μιλάω προφανώς για το θεσμικό πλαίσιο, που έχει η Πολιτεία υποχρέωση να διαμορφώνει. Δεν μπορεί και δεν πρέπει η μόνη δικλείδα ασφαλείας να είναι τελικά το φιλότιμο του κάθε επαγγελματία του χώρου και μιλάω μετά λόγου γνώσεως, κύριε Πρόεδρε, διότι υπήρξα για πάρα πολλά χρόνια Πρόεδρος της Πανελλήνιας Ομοσπονδίας των Γυμναστηρίων.

Για τα άρθρα 10, 11 και 13 δεν θα αναφερθώ σήμερα με ανάλυση των ρυθμίσεων. Καταθέτω μόνο την κατ’ αρχήν συμφωνία μας.

Για το άρθρο 14, για τη διοργάνωση δρομικών αθλητικών δραστηριοτήτων και από μη αθλητικούς φορείς, είπαμε κάποια πράγματα και στην προηγούμενη συνεδρίαση και θα το δούμε και μέχρι το τέλος της διαδικασίας. Αναρωτιόμαστε, όμως, ποια πραγματική ανάγκη θέλετε να καλύψετε και οδηγήστε στην ανεξέλεγκτη διεξαγωγή των αγώνων; Ποιος θα κάνει τον έλεγχο για τους όρους και τις συνθήκες διεξαγωγής των αγώνων; Αυτό το νομοσχέδιο δίνει μόνο μια απάντηση. Κανείς ή τουλάχιστον κανείς, με εχέγγυα στην αντίστοιχη γνώση και τεχνογνωσία, που έχει η σχετική ομοσπονδία. Θα πρέπει εδώ να επισημάνω και τους κινδύνους, αλλά και τις συνέπειες. Σκεφτείτε ότι ένα αρνητικό συμβάν, σε μια τέτοια περίπτωση, ένας μεγάλος τραυματισμός ή ένας θάνατος δεν είναι τίποτα παράξενο να συμβεί, σε τέτοιες διοργανώσεις, θα έχει πολλές, πολλαπλές και αρνητικές συνέπειες και επιπτώσεις και στην όλη αθλητική δραστηριότητα, που επικαλείται ο κ. Υπουργός, αλλά και στο κομμάτι αυτής, που αφορά στους επίσημους αγώνες της ομοσπονδίας. Η Αιτιολογική ‘Έκθεση επικαλείται τη διευκόλυνση της διοργάνωσης και αδειοδότησης δρομικών αθλητικών δραστηριοτήτων, οι οποίες δεν περιλαμβάνονται στο επίσημο αγωνιστικό πρόγραμμα της οικείας ομοσπονδίας.

Η ασυδοσία, το ανέλεγκτο και ανεξέλεγκτο υπερβαίνει, κατά πολύ, τα όρια της διευκόλυνσης. Επίσης, θα πρέπει οπωσδήποτε, για την πληρότητα της διάταξης, να αναφέρεται σε αυτήν και το αγωνιστικό πρόγραμμα της οικείας παγκόσμιας ομοσπονδίας. Και εδώ θέλω να προσθέσω κάτι. Ότι, ναι, ξέρουμε τι κάνουν. Για να μην παίρνουν την άδεια της ομοσπονδίας είναι πάρα πολλοί αυτοί, που αντί να πούνε 10 χιλιόμετρα, που είναι ένα αγώνισμα, το οποίο πρέπει να πάρει κάποιος άδεια από την ομοσπονδία, βάζουν 800 μέτρα και έτσι, πάνε και κάνουν μόνοι τους αγώνες. Αυτά τα γνωρίζουμε, τα ξέρουμε, θα τα αντιμετωπίσουμε. Υπάρχουν αθλήματα, κύριε Πρόεδρε, όπως το μίλι ή και τα 5 και τα 10 χιλιόμετρα ανοικτού δρόμου, που η παγκόσμια ομοσπονδία τα έχει κατατάξει στο επίσημο αγωνιστικό της πρόγραμμα και απαγορεύει, ακόμα και σε σωματεία, να αιτηθούν διοργάνωση τέτοιων αγώνων, που είναι δυνατοί, μόνο μέσω της οικείας ομοσπονδίας. Αυτά τα λέει η παγκόσμια ομοσπονδία και δεν τα λέμε εμείς.

Στο άρθρο 18, είμαστε και εδώ υποχρεωμένοι να αντιμετωπίσουμε τις αρνητικές πτυχές της συγκεκριμένης διάταξης. Καλούνται οι ομοσπονδίες, μέσα σε ένα μήνα, να υποβάλουν όλα τα αναφερόμενα στοιχεία, χωρίς να έχουν ούτε την απαιτούμενη στελέχωση, από πλευράς αριθμού προσωπικού ούτε την απαιτούμενη υλικοτεχνική υποδομή. Θα έλεγα, ότι δεν υπήρχε καμία πρόνοια, από μέρους της πολιτείας, για ενίσχυση αυτού του τομέα, με ένταξη, παραδείγματος χάρη, σε κάποιο πρόγραμμα ή στα ΕΣΠΑ, για να μπορούν να ανταπεξέλθουν, σε μια τέτοια απαίτηση, οι περισσότερες εκ των ομοσπονδιών. Κάποιες είχαν τη δυνατότητα, πλήρωσαν, μπήκανε στο σύστημα αυτό, φτιάξανε την ψηφιοποίηση τους. Οι άλλες δεν έχουν τη δυνατότητα ή τα χρήματα δεν φτάνουν. Για το ΣΕΓΑΣ, παραδείγματος χάριν, για να αναφερθώ και στον όγκο της δουλειάς, που έχω τα δεδομένα πρόχειρα, ζητάει το Υπουργείο τα πλήρη στοιχεία 40 περίπου χιλιάδων αθλητών, μέσα σε ένα μήνα. Είναι αντικειμενικά επιβεβλημένη η πρόβλεψη μεγαλύτερης προθεσμίας γι’ αυτό το θέμα. Για αυτή τη χρονιά, παραδείγματος χάρη, μέχρι τις 30/6, τουλάχιστον, να έχουμε ένα περιθώριο μπροστά μας, γιατί μπαίνουμε σε διαδικασία αγώνων και όλο το προσωπικό ασχολείται και με τους αγώνες.

Εν τω μεταξύ, με το σύστημα της ψηφιακής κάρτας υγείας των αθλητών, που εισάγεται, με προηγούμενη διάταξη του νομοσχεδίου, είναι προφανές, ότι με την υποβολή μόνο του αριθμού μητρώου των αθλητών, αντλούνται άμεσα και όλα τα υπόλοιπα στοιχεία από τη βάση δεδομένων της κάρτας υγείας. Για τη διάταξη, που αφορά στην εφαρμογή του ΧΙΛΩΝΑ, πιστεύουμε ότι υπάρχουν και νομικά προβλήματα και είναι μάλλον πολύ σοβαρά. Θα αναφερθώ εκτενέστερα σε αυτό το άρθρο, στη β΄ ανάγνωση, κύριε Πρόεδρε. Και εδώ θέλω να κλείσω. Και επί των άρθρων, η ψήφος μας είναι ότι επιφυλασσόμαστε για την Ολομέλεια. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Σακοράφα.

Το λόγο έχει η κυρία Ασημακοπούλου από την Ελληνική Λύση.

**ΣΟΦΙΑ-ΧΑΪΔΩ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κάνετε λόγο στο παρόν νομοσχέδιο για τη θωράκιση του θεσμικού πλαισίου του αθλητισμού. Αναμφισβήτητα, ο αθλητισμός, ως θεσμός, πρέπει να αποβλέπει σε ανώτερους σκοπούς αγωγής και παιδείας και αποτελεί έναν τρόπο έκφρασης της ανθρώπινης σωματικής και πνευματικής ομορφιάς. Δυστυχώς, όμως, δεν φαίνεται στο παρόν να έχουν συμπεριληφθεί διατάξεις, που χρόνια ταλανίζουν τον ελληνικό αθλητισμό, ώστε να επιλυθεί οριστικά σειρά παγίων αιτημάτων αθλητών και φορέων. Όταν μιλάμε για τον αθλητισμό, έρχονται στο μυαλό μας αξίες, που εκείνος πρεσβεύει, όπως εκείνη της προσωπικής προσπάθειας, του σεβασμού, της ευγενούς άμιλλας. Πρέπει να εστιάζει κυρίως στην προστασία της υγείας, της πολιτιστικής και φυσικής αγωγής και στην προώθηση της διεθνούς κατανόησης και ειρήνης. Εκτός από τη συστηματική σωματική άσκηση, με σκοπό την ύψιστη σωματική απόδοση, ως επίδοση σε αθλητικούς αγώνες, αποτελεί ένα κοινωνικό θεσμό, ο οποίος αντικατοπτρίζει την κοινωνία και τον πολιτισμό της.

Αναφορικά, λοιπόν, με το άρθρο 3 του παρόντος, με ποια κριτήρια τίθενται η συγκεκριμένη εξαίρεση εγγραφής των αθλητών του Τριάθλου σε αθλητικό σωματείο; Με το άρθρο 4, καταργείται το κώλυμα της συστέγαση σωματείου με εμπορική επιχείρηση. Με ποια λογική και κυρίως, για να διευκολύνετε ποιους; Με το άρθρο 9, ορίζεται το πλαίσιο λειτουργίας των ιδιωτικών γυμναστηρίων και των ιδιωτικών αθλητικών σχολών. Δεν μένει δυσανάλογα αυστηρή γραφειοκρατική και άδικη, πολλές φορές, για πολίτες και επιχειρήσεις πολιτική αδειοδοτήσεων. Αποτελεί κάποιες φορές ανασταλτικό παράγοντα για την ανάπτυξη της επιχειρηματικότητας. Όμως, όταν μιλάμε για τη διασφάλιση της υγείας των αθλουμένων, θα πρέπει να τηρούνται αυστηρές προδιαγραφές, που θα διασφαλίζουν την ασφάλεια και την υγεία των εγγεγραμμένων. Πιστεύετε ότι αυτή θα διασφαλίζεται, με την απλή γνωστοποίηση ίδρυσης και λειτουργίας, που αναφέρεται στο παρόν και ιδιαίτερα, όταν με Κοινή Απόφαση του αρμόδιου για τον Αθλητισμό Υπουργού και των Υπουργών Ανάπτυξης και Επενδύσεων, Υγείας, Περιβάλλοντος και Ενέργειας, Προστασίας του Πολίτη, Εσωτερικών και Ψηφιακής Διακυβέρνησης, θα καθορίζονται το περιεχόμενο και η διαδικασία της γνωστοποίησης;

Στο άρθρο 12, αναφορικά με τα προγράμματα και εκδηλώσεις άθλησης για όλους. Στην παράγραφο 2, λέτε ότι οι φορείς, που υλοποιούν προγράμματα και εκδηλώσεις άθλησης για όλους, μπορούν να προσλαμβάνουν και να απασχολούν πτυχιούχους φυσικής αγωγής αποκλειστικά για τις ανάγκες υλοποίησης των εγκεκριμένων από τη Γενική Γραμματεία Αθλητισμού, προγραμμάτων και εκδηλώσεων, με σύμβαση εργασίας ιδιωτικού δικαίου ορισμένου χρόνου, διάρκειας έως οκτώ μηνών. Με ποια κριτήρια θα γίνονται οι συγκεκριμένες προσλήψεις και κάτω από ποιες προϋποθέσεις; Προφανώς και αντιτιθέμεθα στο άρθρο 13, με το οποίο ο καθορισμός αποζημίωσης των μελών, που μετέχουν σε κλιμάκια ελέγχου αθλητικών φορέων θα γίνεται, πώς αλλιώς, με Κοινή Απόφαση του Υπουργού Οικονομικών και του αρμόδιου για τον Αθλητισμό Υπουργού.

Στο άρθρο 14, γίνεται λόγος για διοργάνωση δρομικών αθλητικών δραστηριοτήτων και από μη αθλητικούς φορείς, ιδίως λέτε και από οργανισμούς τοπικής αυτοδιοίκησης, οποιουδήποτε βαθμού, δημόσιους οργανισμούς, νομικά πρόσωπα δημοσίου ή ιδιωτικού δικαίου, σωματεία του άρθρου 78 του Αστικού Κώδικα και ενώσεις προσώπων κερδοσκοπικού ή μη χαρακτήρα, χωρίς να απαιτείται η προγενέστερη έγκριση και βεβαίωση για την καταλληλότητα και ασφάλεια του χώρου της οικείας ομοσπονδίας. Όλα ελεύθερα και ανοιχτά, χωρίς όρους και προϋποθέσεις. Οι απαράδεκτες υπερεξουσιοδοτήσεις συνεχίζονται και μετά, άρθρο 25, όπου με απόφαση του αρμόδιου για τον αθλητισμό Υπουργού, καθορίζονται οι επιμέρους δείκτες, που απαρτίζουν τα κριτήρια αξιολόγησης των αθλητικών ομοσπονδιών, η βαρύτητα των κριτηρίων αξιολόγησης, η διαδικασία αξιολόγησης, το ποσό της επιχορήγησης, που συνδέεται με τα αποτελέσματα της αξιολόγησης και κάθε άλλη αναγκαία λεπτομέρεια. Ο σύγχρονος αθλητισμός δίνει τεράστια σημασία μόνο στη νίκη και αδιαφορεί, τόσο για τη συμμετοχή, όσο και για το σεβασμό των αντιπάλων, των θεατών και των βασικών αρχών του. Πολλά από τα αρνητικά σημεία, στο χώρο του αθλητισμού, έχουν δημιουργηθεί από φαινόμενα εμπορευματοποίησης του επαγγελματικού αθλητισμού και πρωταθλητισμού. Εμείς, στην Ελληνική Λύση, όπως έχουμε τονίσει και στο παρελθόν, πιστεύουμε ότι χρειάζεται προληπτική πολιτική, με την άμεση εφαρμογή πολιτικών ανάπτυξης του αθλητισμού στα σχολεία και ενίσχυση των αθλητικών δραστηριοτήτων των φορέων τοπικής αυτοδιοίκησης, με πολιτικές αγωγής και φίλαθλου πνεύματος των νέων, με ασφαλή σχεδιασμό των γηπέδων, με έμφαση στην ακεραιότητα των θεατών. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε την κυρία Ασημακοπούλου.

Το λόγο έχει ο Υφυπουργός Πολιτισμού και Αθλητισμού, κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ κύριε Πρόεδρε.

Επειδή έχει περάσει η ώρα, στην αυριανή συνεδρίαση, η οποία νομίζω θα είναι στις 15.00’, θα αναφερθώ αναλυτικά για κάθε άρθρο. Θα κάνουμε μερικές βελτιώσεις. Ειδικά στο θέμα της προθεσμίας, ήδη, το έχουμε συζητήσει με τους συνεργάτες μου και το επεξεργαζόμαστε. Έχουν φτάσει στο Υπουργείο και στους συνεργάτες μου και κάποια υπομνήματα και από τους φορείς, που συμμετείχαν στη συζήτηση, αλλά και από άλλους, που παρακολουθούν τη διαδικασία και πιθανότατα να προσθέσουμε και κάποια θέματα ακόμα, με διατάξεις.

Σωστή η παρατήρηση σε ό,τι αφορά τη μεγαλύτερη διάρκεια, τη μεγαλύτερη προθεσμία, σε ό,τι αφορά τη συγκέντρωση των στοιχείων, τα οποία απαιτούνται για την ψηφιοποίηση και όλων αυτών, που αναφέρθηκαν και χθες, σε αναλυτικό σεμινάριο, που έγινε από το Υπουργείο, με την παρουσία στελεχών των εμπλεκόμενων Διευθύνσεων του Υπουργείου μας και εκπροσώπων από όλες τις ομοσπονδίες, ολυμπιακές και μη.

Θα πω, για πολλοστή φορά, όσο επαναλαμβάνει η κυρία Σακοράφα το λάθος, θα διορθώνεται. Ότι είναι απολύτως θεσμοθετημένη η διαδικασία καταβολής των χρημάτων, τόσο από την τακτική επιχορήγηση, όσο και από την έκτακτη χρηματοδότηση, η οποία προέρχεται μέσα από τον μόνιμο μηχανισμό στήριξης των στοιχηματικών εταιρειών. Όσο επιμένει να διαστρεβλώνει τα πράγματα, θα παίρνει την απάντηση την πρέπουσα, έτσι ώστε να καταλάβει ότι εδώ δεν πέφτει τίποτα κάτω.

Σαφώς και δεν υπάρχει κανένα σεξιστικό υπονοούμενο, προς Θεού, μακριά από εμένα αυτά τα πράγματα. Το αν εσείς δεν θέλετε να το καταλάβετε, είναι δικό σας πρόβλημα, δεν είναι δικό μου και από την άλλη, βεβαίως, υπάρχει σοβαρότατο πρόβλημα στον τρόπο διοίκησης, κυρία Σακοράφα. Είστε η μειοψηφία, με τον τρόπο με τον οποίο διοικείτε και ευτυχώς, για τον υπόλοιπο κόσμο, δεν είστε η αντιπροσωπευτικότερη μορφή και η συμπεριφορά σας δεν είναι η αντιπροσωπευτική εικόνα και θέση του ανθρώπου, που εκπροσωπεί το μέσο στιβικό αθλητή. Δυστυχώς ή ευτυχώς, δεν εκπροσωπείτε, με τον τρόπο σας, αυτό που υπηρετεί συνολικά ο αθλητισμός και ειδικότερα ο στίβος.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Να γίνετε πιο σαφής, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**)**:** Κυρία Σακοράφα, να μάθετε να ακούτε, δεν είστε το κέντρο του κόσμου.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25)**: Σας ακούω με μεγάλη προσοχή.

Κύριε Πρόεδρε, θα ήθελα να γίνει λίγο πιο σαφής.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**)**:** Είμαι πολύ σαφής. Είστε μειοψηφία, η συμπεριφορά σας είναι μειοψηφική. Δεν αποτελείτε τον κανόνα της στιβικής κοινότητας. Είμαι σαφής;

Αποτελείτε μια μειοψηφία, μια κακιά μειοψηφία, η οποία κάνει τα πάνδεινα να δικαιολογήσει τους ρόλους της αριστερής προερχόμενης ιδεολογικής καταβολής σας, με αποτέλεσμα να τα κάνετε «μαντάρα».

Δυστυχώς ή ευτυχώς, κυρία Σακοράφα, για άλλη μια φορά, με διακόπτετε, δεν δέχεστε την κριτική, δυστυχώς. Θέλετε να κρίνετε και κρίνετε πολύ αυστηρά, αλλά όταν σας κρίνουν, αυτομάτως ενοχλείστε. Δεν πειράζει. Ο κόσμος ξέρει.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Κύριε Υπουργέ, ξέρετε πολύ καλά τι μου θυμίζετε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Σακοράφα, ο καθένας εδώ, ο κάθε ομιλητής λέει ό,τι θέλει. Μην διακόπτετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**)**:** Εντάξει, τελειώσατε;

Έχω το δικαίωμα να συνεχίσω; Σας ευχαριστώ πάρα πολύ. Η δημοκρατία σας, που με τον ίδιο τρόπο λειτουργεί και μέσα στον ΣΕΓΑΣ, δυστυχώς, δεν είναι η δημοκρατία, που υπηρετούμε όλα τα Κόμματα και όλοι οι πολίτες και όλοι οι Βουλευτές εδώ πέρα. Κρίνετε, σχολιάζετε, θα δέχεστε και την κριτική.

Αποτελείτε μειοψηφία, η συμπεριφορά σας είναι η μειοψηφία, δεν αποτελείτε τον κανόνα, τον μέσο όρο της στιβικής κοινότητας ούτε των μελών της Διοίκησης της Ομοσπονδίας. Ο τρόπος σας είναι μειοψηφικός. Δεν είναι πλειοψηφικός.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Είστε στα Διοικητικά Συμβούλια του ΣΕΓΑΣ και δεν το ξέρω, κύριε Υπουργέ;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**)**:** Ξέρω τα πάντα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Πώς τα ξέρετε, κύριε Υπουργέ;

Μπορείτε να μας πείτε;

Μπορείτε; Εκτίθεστε τώρα πια. Αυτή τη στιγμή καταλαβαίνετε τι κάνετε; Εκτίθεστε και ξέρετε γιατί; Γιατί αυτή τη στιγμή ομολογείτε μόνος σας ότι παρεμβαίνετε στα εσωτερικά μιας Ομοσπονδίας και ξέρετε τι συζητάνε στα Διοικητικά Συμβούλια.

Σοβαρά μιλάτε τώρα και το λέτε από τη θέση του Υπουργού αυτό το πράγμα;

Όχι, δεν τελείωσα ακόμη, έχω να πω και άλλα.

Παρακαλώ, κύριε Πρόεδρε, είναι επί προσωπικού και προηγουμένως έπρεπε να τον είχατε κόψει τον κ. Υπουργό, αλλά τώρα θα συνεχίσω εγώ. Σας παρακαλώ, εάν δεν θέλετε, να πάω το θέμα στον Πρόεδρο.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Θέλετε να κατέβω να προεδρεύσετε εσείς;

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Όχι, δεν θα προεδρεύσω. Είστε εσείς Πρόεδρος.

Ακούστε κάτι, κύριε Υπουργέ.

Το αν είμαι η μειοψηφία ή όχι το αποδεικνύουν όχι τα αποτελέσματα, η διαδικασία του Διοικητικού Συμβουλίου.

Δεν θα μου πείτε εσείς, εκτός της Ομοσπονδίας, πως διοικώ ή όχι. Και ξέρετε κάτι; Θα πω αυτό που είπα προηγουμένως, κύριε Υπουργέ. Εδώ τώρα, αυτή τη στιγμή, μέσα σε αυτή την αίθουσα, αποδεικνύονται όλα αυτά, που διαβάζω, κάθε μέρα στον Τύπο. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Κυρία Σακοράφα, θέλετε να κατέβω από την έδρα και να σταματήσουμε τη συνεδρίαση; Αυτό θέλετε; Από το πρωί διακόπτετε, συνεχώς.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ 25):** Όχι, κύριε Πρόεδρε.

Έπρεπε εσείς, από τη θέση του Προέδρου, προηγουμένως, να βάλετε τον κ. Υπουργό στη θέση του, διότι μίλησε, με αυτό τον τρόπο, σε γυναίκα, με αυτόν τον σεξιστικό τρόπο και δεν το κάνατε, κύριε Πρόεδρε και έπρεπε να το έχετε κάνει.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Αυτή είναι η δική σας εκτίμηση.

Κύριε Υπουργέ, συνεχίστε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού**)**:** Σας ευχαριστώ πολύ, κυρία Σακοράφα, που μου δίνετε το λόγο, γιατί εδώ είστε Πρόεδρος της Επιτροπής, είστε επί παντός επιστητού ειδική, αλλά φυσικά δεν δέχεστε επ΄ ουδενί την κριτική.

Θα το πω, λοιπόν, για δεύτερη φορά. Κανένα σεξιστικό σχόλιο. Λυπάμαι πάρα πολύ, αλλά μάλλον έχετε μεγάλη φαντασία. Καμία τέτοια προσέγγιση, καμία τέτοια άποψη. Ευτυχώς με άκουσε η Ελλάδα και ευτυχώς με ξέρει και σας ξέρει.

Δεύτερον, η συμπεριφορά σας, ο τρόπος σας, που διαρκώς συνεχίζετε να διακόπτετε, έχετε πρόβλημα τελικά μεγάλο, όπως φαίνεται, δεν δέχεστε την κριτική. Κακό αυτό, γιατί το ίδιο πράγμα κάνετε και στις Διοικήσεις και σαφέστατα με ενδιαφέρει, ως Υπουργό, να έχω άποψη και εικόνα - όχι να παρεμβαίνω στις Διοικήσεις, στα Διοικητικά Συμβούλια - για τον τρόπο της καλής, της χρηστής διοίκησης.

Είναι ένα από τα ζητήματα, το οποίο μας απασχολεί και φυσικά θα έπρεπε να απασχολεί και εσάς. Όταν δεν δέχεστε τη διαφορετική άποψη, όταν δεν δέχεστε το διαφορετικό από αυτό, που εσείς έχετε στο μυαλό σας, τότε αυτομάτως παρεμβαίνετε, με αυτό τον τρόπο παντού, όπου και αν βρίσκεστε. Εδώ δεν σέβεστε τους κανόνες της Βουλής. Τον Κανονισμό της Βουλής τον έχετε καταπατήσει. Με έχετε διακόψει 15 φορές και φαντάζεστε σεξιστικές παρεμβάσεις και ιστορίες. Δηλαδή, πραγματικά θλιβερή η εικόνα που παρουσιάζετε και σήμερα, όχι μόνο σήμερα, αλλά και σήμερα.

Και μια αναφορά για τους συναδέλφους, οι οποίοι αναφέρθηκαν σχετικά με το Τρίαθλο.

Κύριοι συνάδελφοι, αυτή τη δυνατότητα, που δίνουμε στην Ομοσπονδία του Τριάθλου, την έχουμε δώσει, δηλαδή, σε Ομοσπονδίες που κάνουν τα πρώτα τους βήματα, που ξεκινούν, που ξεδιπλώνουν τις δυνάμεις τους, που θέλουν σιγά - σιγά να περπατήσουν και να αναπτυχθούν τα αθλήματα τους.

Κύριε συνάδελφε από την Ελληνική Λύση σχολιάσατε και εσείς, θέλετε να ακούσετε; Ε, τότε μην πιάνετε την κουβέντα και θορυβείτε και εσείς ! Σας άκουσα πολύ προσεκτικά.

Το ίδιο, λοιπόν, θέμα υπάρχει και με την Ομοσπονδία της Σκοποβολής και με το Άθλημα του Γκολφ και με το Άθλημα του Μπιλιάρδου, του Bowling, της Ορειβασίας, της Αναρρίχησης, του Παγκρατίου, της Ιππασίας, του Αεροαθλητισμού, της Τοξοβολίας, του Θαλάσσιου Σκι, της Αντισφαίρισης, της Τοιχοσφαίρισης, της Ξιφασκίας, της Αθλητικής Αλιείας και των Μηχανοκίνητων Αθλημάτων. Δεν κάνουμε κάτι κρυφό, ούτε προσπαθούμε να κάνουμε φοβερά ή τρομερά πράγματα, που ανακαλύψατε ξανά και ξανά, πίσω από όλα αυτά συνωμοσίες και ιστορίες.

Προσπαθούμε να βοηθήσουμε στα πρώτα του βήματα ένα άθλημα, μια Ομοσπονδία, η οποία, μέσα από πολλές δυσκολίες και μέσα από πολλές διαλυτικές συμπεριφορές προηγούμενων χρόνων, προηγουμένων καταστάσεων, πρέπει να σταθεί στα πόδια της και να αποκτήσει τη θέση, που της αρμόζει. Αυτό, τόσο απλά, τόσο συγκεκριμένα. Δεν πρωτοτυπούμε, δηλαδή. Κάνουμε κάτι, που είχε θεσπιστεί ή σημειώσαμε και εμείς, σε προηγούμενα νομοθετήματα, για να βοηθήσουμε να πάρει μπροστά ένα άθλημα, μια Ομοσπονδία, μια νέα Διοίκηση, μιας και δεν διαθέτει μεγάλο αριθμό εν δυνάμει στελεχών διοικητικών και ενεργών αθλητών. Υπάρχει ένας μικρός αριθμός, μια μικρή δεξαμενή, οπότε εκ των πραγμάτων πρέπει να βοηθηθεί.

Τώρα λεπτομέρειες για όλα τα υπόλοιπα ζητήματα, που έχουν δειχθεί, επαναλαμβάνω θα πούμε στην αυριανή συνεδρίαση, όπως επίσης εξετάζονται και αρκετά υπομνήματα και παρεμβάσεις, οι οποίες έχουν φτάσει στα χέρια μας, κατά τη διάρκεια της διήμερης συζητήσεως. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ, κύριε Υπουργέ.

Στο σημείο αυτό ολοκληρώνεται η τρίτη συνεδρίαση της Επιτροπής. Θα συνεχίσουμε αύριο με την τέταρτη συνεδρίαση, τη δεύτερη ανάγνωση, στην ίδια Αίθουσα στις 15.00΄, το απόγευμα. Ευχαριστώ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες είναι οι Βουλευτές κ.κ. την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αραμπατζή Φωτεινή, Αυγερινοπούλου Διονυσία – Θεοδώρα, Βλάσης Κωνσταντίνος, Γιαννάκης Στέργιος, Δαβάκης Αθανάσιος, Δημοσχάκης Αναστάσιος, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κέλλας Χρήστος, Κουτσούμπας Ανδρέας, Κωτσός Γεώργιος, Λαμπρόπουλος Ιωάννης, Μονογυιού Αικατερίνη, Μπαραλιάκος Ξενοφών (Φώντας), Μπαρτζώκας Αναστάσιος, Πασχαλίδης Ιωάννης, Πιπιλή Φωτεινή, Ράπτη Ελένη, Σκόνδρα Ασημίνα, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Ζεϊμπέκ Χουσεΐν, Κασιμάτη Ειρήνη (Νίνα), Μάρκου Κωνσταντίνος, Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Κομνηνάκα Μαρία, Συντυχάκης Εμμανουήλ, Ασημακοπούλου Σοφία – Χάιδω, Μπούμπας Κωνσταντίνος, Γρηγοριάδης Κλέων, Σακοράφα Σοφία και Αδάμου Κωνσταντίνα.

Τέλος και περί ώρα 15.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**